amanoisuno/poetBack huggingface dataset:
淵靚亭 黄伯固 
江山無古今，闡發自我輩。心期得地勝，有目皆一快。負郭西繚川，衆流翕以匯。水光開三面，結屋此其最。囂塵劃清漪，景象極爽塏。泓澄湛寒碧，潭影尤可愛。巖前列烟樹，翠色聯不解。盤坳石下瞰，林立錯奇怪。雄觀喜新獲，曠境了無碍。人謀孰使然，天作若有待。學宮爾多士，游息於此在。豈但濯爾纓，亦可湔爾佩。翛然魚在藻，行矣鯤化海。維茲淵靚名，妙處默領會。中庸至矣夫，智者樂在內。水德本無虛，人心亦清灑。即物以察己，致之不在大。清源堪疏瀹，世慮滌昏昧。曾子浴乎沂，不出一唯外。淡乎賈傅心，或可分一派。
雙清閣詠雪 黄伯固 
箕伯宵聲怒，髽童早語咍。飛花先臘白，和氣覺春回。暗動雲都簇，先憑雨作媒。有情皆噤慘，無物不低摧。闊灑吞平野，斜飛透隙埃。朦朧山下路，孤絕水邊桅。厚載危傾壓，陰機巧剪裁。溪流連底瀝，蒙嶺徹尖堆。妬舞時飄袖，催詩賸遣材。高將凌玉闕，清可並瑶臺。密密疑霏屑，紛紛認落梅。諏龜占䆉䅉，宿鷺歛毰毸。凍案呵吟筆，高樓殢酒盃。市衢停轍迹，香篆冷爐灰。試問麻衣詠，何如柳絮才。一時聊紀事，著句郢難陪。
公餘漫興 黄伯固 
蓼花秋水漫官衙，令尹情懷自一家。退食小齋無俗事，閒呼童子問桑麻。
留題石堂院 章師古 
何處足清凉，山南古石堂。溪沙留虎跡，水影上僧房。萬景因深僻，無人爲發揚。侵苔寫澀句，筆凍不成行。
釣魚磯 倪德元 
□□□□□□□，□□□□□□□。以文會友真足樂，寬我老懷百歲憂。盍簪况乃□□席，□□□□注黄流。□□□□擊鼉鼓，滿酌玉斝羅珍羞。溪迴斷岸顛崖出，千仞插天如立壁。信知神禹疏鑿功，懸溜黯然長湛碧。波光照影肝胆寒，嵐氣逼人毛髮立。第恐喧呼鳥雀驚，□□□行隨湍急。□□□□□桃花，徘徊一望朝霞赤。疑有秦人住洞天，□來艤舟携酒入。花洞□□□落紅，□鋪萬里□□□。家童採山□殽䔩，稚子屬文資戲劇。須臾嶺頭新月上，歸棹將詩冩岩石。春光都來無百日，憂愁風雨十居七。古今會合不易得，邂逅□今□成昔。郭君退翁世□賢，我欲從之終吾年。年年與君來載酒，此樂人間豈常有。
雨花臺 劉端之 
六朝宮苑帝王州，何事興衰若置郵。可是戰爭收拾後，却將歌舞破除休。千門盡鎖梧桐雨，萬堞深籠薜荔秋。試陟雨花臺上望，夕陽烟水替人愁。
落花 李檝 
拾得紅英不忍殘，殷勤更覓舊枝安。情知不似開時好，猶勝溪頭水面看。
山家 李檝 
日長無客到山家，蘚暈封苔一逕斜。睡美不知中夜雨，起來驚落半岩花。
晚春曲 李檝 
春欲歸何處，流鶑也不知。只應江上水，暗與落花期。
有約 李檝 
楊柳垂隄水遶門，可人清景近黄昏。明朝有約誰先到，手掐花梢記月痕。
寄無爲居士 釋真浄 
世俗事無盡，養高心自閒。蔬園通綠野，林塢带青山。丹竈忘添火，雲菴懶著關。別應修省術，七十見朱顔。
送張簽判遊開先 釋真浄 
步入青松裏，迢迢一徑通。漸分華藏界，深隠法王宮。道與神仙別，人非世俗同。欲知西祖意，庭柏老春風。
留題紹公寂照軒 釋真浄 
幽軒名寂照，四海坐中閒。景物有遷色，主人無異顔。野泉澄檻外，香藹起簷間。涼夜誰相問，寥寥月滿山。
送人之南嶽 釋真浄  衡山
境幽南嶽寺，路向碧巖分。遠近松相接，高低鐘共聞。靈禽時奏樂，香石日籠雲。想到經行處，超然趣不羣。
送張判官歸巴州 王翥 
回首三巴曲，平生萬里橋。衣冠無頼客，花月可憐宵。
浮世 王翥 
浮世惟高枕，平生有敝裘。江花中酒日，巴雨落帆秋。老矣英雄事，愚哉盜賊謀。啼猿長自在，一笑下滄洲。
灌口秋漲 王翥 
所向愁無地，窮源欲上天。蛟龍胡爾怒，鷗鷺更誰憐。萬里朝宗意，群凶跋扈年。生涯秋色裏，獨立問漁船。
吳宣撫故宅 王翥 
社稷疲奔命，乾坤服至誠。扶持三蜀在，出入兩朝榮。豕犬有遺恨，麒麟空復情。家聲隤已盡，國法用猶輕。成季翻無後，花卿浪得名。門庭黄鳥語，几杖綠苔生。威福何偏重，精神恐不平。庶幾蒙世立，凡百慎持盈。
憶舍弟 王翥 
藥物吾仍病，花時汝未歸。不眠愁月落，獨立看雲飛。詩禮自持律，饑寒誰解圍。遥知理舟檝，西望涕沾衣。
題會春苑 趙汝譡 
草荒故苑幾春風，尚想花開春樹紅。欲問當時馬王事，寂寥殘照野亭中。
宿枕峰寺懷舅氏有作 趙汝譡 
野竹有慈性，叢生不相離。永懷寒泉感，昨與渭陽期。寺閣共秋晚，山雲獨移時。尚想談論閒，丹顴映雪髭。氣豪機事少，所嗜平生詩。起居今何如，會合渺難知。霜清雁蕩骨，春藹天台姿。混融入老筆，遠寄江湖思。
爲趙振文賦馬塍歌 趙汝譡 
舊聞城北有馬塍，聚花成錦常留春。我家苕水近來到，輸他年少尋芳人。相誇此地百金惜，閒出奇花萬錢直。接貼翻騰費工巧，揀搆移將鬭顔色。園翁愛花如子孫，寸生尺長勤培根。南鄰北鄰貧富改，獨守養性經涼溫。兄今已得閒居趣，扁舟暫向官塘路。攀條摘蘂娛性情，對月看雲想風度。歌長詞逸不可當，鬢髮垂白吟滄浪。
和葉水心馬塍歌 趙汝譡 
昔年家住長安里，春風盡日香塵起。紛紛車馬過綺陌，買花人多少人識。王侯第宅連苑牆，粲若瓊蘂敷丹房。花窠近取馬塍本，曲欄高檻深迷藏。主歡對客小舉袖，擊鼓吹簫滿前後。真珠一斛聘國姝，琥珀千杯酌天酒。幾年農器不鑄兵，雨耕雲穫歌且行。種花土腴無水旱，園稅十倍田租平。挐音來近菰蒲住，演漾迴溪通枉渚。霜晴沙淺橘林明，日暮水渾魚網聚。東門故侯應自許，灞陵醉尉寧須怒。何當學稼隨老農，荷鋤驅犢田中去。
和鞏栗齋豐翠蛟亭 趙汝譡 
衆峯抱蒼龍，蟠屈翠蛟水。放之兩崖閒，奔洶不得止。濤瀾生席上，雷雹轉石底。恍疑天柱摇，將拔陰洞起。蘇公雄氣壓，詩骨得山髓。指麾驅鯤鯨，赫奕動箕尾。紛紛下土人，蟻垤自封侈。驟觀目睛眩，筆墜汗流泚。坐令空谷嘯，聲徹霄漢裏。君來松根吟，仙者相去咫。老蛟破鎖出，餘怒猶未已。決開澗千丈，散作霧五里。今年溪湖乾，草樹生意靡。寸泉落山苗，靈藥起垂死。遺吾雲子飯，報汝青玉几。野人尋泉竇，筒壞方復理。泓然山巔池，冬夏常若此。
冰壺亭 趙汝譡 
孰是群動主，天機在靈關。深居默自照，瑕垢寧得干。昭昭素絲義，幕佐實郡端。身潔吏所貴，心精士其難。請將秋月擬，亦作冰壺觀。
游雷氏園懷吳公德夫 趙汝譡 
城丘煥朝景，郊甸熙春陽。誰能不行游，及爾聊徜徉。華棟敞中園，珍潭注方塘。惠風翼嘉殖，時鳥流音翔。豈伊丹卉間，而有修幹蒼。靡迤既徐步，縈紆亦深藏。憶與仁里親，攀翻玩幽芳。撫迹已成故，斯人安可亡。前洲起新漲，遠岫收殘光。憑檻久悵望，江雲眇何長。
贈景建將入都贈別 趙汝譡 
子先文章宗，秀種凌孔翠。觀風多儒郡，籍籍罕與輩。客遠紆勞思，交新愜清會。說詩延秋色，造極超古對。敏識入悞領，玄功謝彫繪。頗云幼把筆，濤湧亦川匯。中探陰符膸，意躡海蟾背。悄然忽坐愁，窮老少所遂。雄都始旋軫，上國專結佩。八紘張雲羅，局士繩墨內。名場沾童膚，奇質委蒿艾。卿侯雅如賞，榮爵寧爾愛。早拜王命歸，聲明耀群昧。吾衰愧尸職，箋劾力自退。奮身登金臺，農野甘秉耒。
謝葉水心作先銘 趙汝譡 
隙駒日月馳，拱木霜露莘。孤生望蒼旻，永念負慈地。內德不越閫，先銘欲存世。以茲瀝丹素，延首冀嘉惠。大匠斡九京，篇成重覃思。發函已百拜，陳廟復三喟。石之表故阡，脩麓出光氣。耿如瞻其親，端用貽爾類。道歸統會闊，躬探玄頤祕。雲章開人文，天筆垂古製。照照訓典立，亹亹倫紀備。遂登秦漢前，上與騷雅儷。碑板落東南，貝玉失瓌異。膏濡淪朽骨，黼藻被幽隧。史職補王明，陋巷壓高位。餘波揚懿則，懼忝弗克嗣。士恢宇宙心，學竟聖賢事。整駕期遠造，爲基戒中墜。嶽峻尚可攀，海深安可計。勗哉奉格言，沒齒無敢替。
遺虎皮謝 趙汝譡 
龍巖縣令亦好奇，臘月贈我生虎皮。霜牙電睛已寂寞，鵲形剪斑猶陸離。最珍肩脊不受箭，鬚爪皆具無缺虧。革工入手硝使熟，軟可寢藉忘其威。想當枯草窮秋時，風皞谷震落日低。豈知與世玩文采，嘆息摩挲爲賦詩。
屈原祠 趙汝譡 
忠深獨逢尤，怨極翻作歌。豈云嗜好異，奈此芳潔何。郢都值末造，聽惑賢佞訛。令尹專國事，君王信秦和。內思謀諫盡，旁困讒嫉多。秉道身必斥，徇時則同波。我生帝降直，臣節安敢頗。痛心易激烈，危步難逶迤。忍觀宗緒墜，去復念本柯。采藻或澗濱，茹芝亦巖阿。下將從彭咸，終已投汨羅。湘水碧湛湛，湘山鬰峩峩。昔存懷沙恨，今見垂綸過。仲夏草樹蕃，初華粲蓮荷。禪棲寄幽祀，羈思發長哦。風雅尚遺音，景宋寖殊科。遠游一感嘆，白首留江沱。
高文廟 趙汝譡 
盛朝陵谷遠，遺廟林麓長。美哉漢二君，百世常流光。功高拯塗炭，德盛敦農桑。興禮表儒化，授經恢士方。盡令秦網壞，汔復周道康。下國崇明祀，令人薦嘉嘗。豆籩列臣佐，冠佩參侯王。蒼髮商山中，素編穀城傍。曾云絳灌輩，敢厠蕭曹行。奇才洛陽子，抱策意激揚。蘭芷弔沉汨，風沙歎遊湘。遇合從古難，賦騷空自傷。逮平襲衰緒，終獻委絕綱。罔念開承初，巍巍炎祚昌。階庭上蘚迹，祝史陳椒漿。跪起敢不敬，詠歌獨無忘。
直州 趙汝譡 
時潦匯衆川，朝暾耀中洲。岸迴挐音急，水抱禪宇幽。竹樹相覆带，雲沙更蕩浮。估船乘波發，漁艇沿潭遊。他嶼亦可登，愛此所覽周。東軒既延佇，西閣復夷猶。歸求種嘉橘，老欲守故丘。賈誼何遠去，屈原竟深投。俗卑忌才高，世濁憎多修。請將招隠作，往和滄浪謳。
溪次 趙汝譡 
霧開辨石色，日出還溪光。午炊蒼林間，暮宿寒沙傍。山徑葉自下，泠然若飄霜。鳥雀靜四野，田家已冬藏。我車獨未停，王命嚴所將。瞻雲懼霰集，明復踰崇岡。
齋居即事 趙汝譡 
累石欲擬山，附垠愛生竹。半尋裁方沼，筒水注茲足。鸂鶒游其內，焉知海鷗浴。始收春葩丹，倏長夏條綠。觀物各自遂，撫時一何速。深居有廣思，紆履無遠矚。聖出營世寧，哲潜避身辱。高情或貽誚，散跡乃見局。逝將從負樵，歸老寒澗曲。
鬰孤臺 趙汝譡 
杖藜登高臺，四遠披天風。清川漾光遠，碧嶂含姿濃。閭井滿後前，雉譙夾西東。雄爲一州表，闊會群境從。摧頹久籠鶴，迅逸遐征鴻。矯首望丹闕，煙氛多翳蒙。南方少佳月，竟歲四五逢。稍喜今夕霽，迥當凉秋中。衰影朗在照，空庭恣鳴蛩。石欄葉露下，吟思殊未終。
南湖書院 趙汝譡 
捍川始成邑，巡甸遂建都。千載倚脩堤，三吳達高塗。衛軍弛馬牧，令尹司官湖。濬中深有蓄，豐外堅無虞。往者水冒沒，傷哉人愁吁。雨常夏潦盈，旱必秋田枯。民功念久隳，邦患諗預圖。忽驚華構敞，豈爲縱覽娛。溪落露魴鯉，草長戲鷗鳬。丹霞出雲表，翠巘亙天隅。緬懷謝公言，希迹巖棲徒。且復與閭里，共守桑麻區。
寄題王宗卿答春堂 趙汝譡 
天德不可名，煦濡在三春。母恩不可報，愛慕極終身。粲粲白華士，築堂奉其親。堂前種叢蘭，堂後植脩筠。列卿禁武近，出牧藩條新。起居佩慈訓，平讞宣皇仁。屬懷音書遥，曷慰色笑頻。馳神越海嶠，竦睇徹昏晨。鼎鍾曾足多，滫瀡良未珍。請將蓼莪義，一爲君子陳。
樓望 趙汝譡 
倚牆茂樹陰，交覆狀垂蓋。面岑可爲樓，所惜著亭隘。試憑工師手，高取空闊界。材章來何山，得補榱棟壞。泮宮對突兀，雉堞隠縈带。老榕剪東枝，遂破群碧礙。閑雲入秋眺，遠靄增暮慨。心知飛鳥邊，歷歷歸路在。
登定王臺 趙汝譡 
湘中十七門，層層居中央。經營自何代，傳是漢定王。窮力致遠士，側身思咸陽。地褊乃後絕，炎靈久無光。今非昔所望，林麓深青蒼。歌舞來其上，軍營在其旁。國人記本始，祠典脩烝嘗。嘉節近楚俗，羈懷渺湖鄉。野菊豈不採，含英待秋霜。風騷企高調，登覽獨成章。
休日黄推官登臺 趙汝譡 
禪閣自何代，萬緣委飛埃。碑圖久亦滅，棟宗半欲摧。一水中貫野，練光遠縈回。山容媚煙日，澹若今碧開。清言已忘暑，况復同此杯。攀登曠士情，感寓騷人才。停坡引歸騎，表郭瞻高臺。空夜兩古柏，颯颯吹凉來。
訪張宣公書院 趙汝譡 
神龍翔慶霄，威鳳乘陽暉。德隆昌運合，教薄英才衰。聖武起王功，哲儒植邦基。溫純州殿講，深切玉璪規。賢軌寧遽傾，休風倏潜移。巧緣一州將，輟此萬乘師。退抱康世模，濟川舍其維。收士雲麓深，會友雪嶽奇。閔曾行獨顯，呂葛策未施。絕響曠孰嗣，素編烟今垂。永眷游習地，載瞻燕居儀。駕言往城南，翻動湘中思。景迫昧見道，登堂惘如遺。方池秋泉清，脩徑晨露滋。荷老莫採折，草荒欲芟治。徘徊重撫事，詠歎空復辭。
夏日與客飲水雲館 趙汝譡 
虛館涵景闊，遐觀展幽心。水雲自閑澹，千載寧異今。潮生泛舟去，欄楯動黝深。野樹開田廬，平綠日半陰。浙塘似髣髴，久客含沉吟。頗忻溪庖鮮，笋荔供斟酌。孤塔忽心晚，林飛羨歸禽。丘樊會當返，即此思投簪。
開福寺 趙汝譡 
蕭辰款招提，近郭野趣深。廣池映茂樹，秋水涵夕陰。及茲塵事暇，誰與同幽襟。竹密隠江艇，荷衰浄雲岑。暑宮覆玉井，春囿開丹林。繁華荒王迹，寂寞英霸心。圖劍歸把玩，光稜就銷沉。哀樂物所感，興廢理可尋。聊以舒永眺，庶將慰孤吟。
囊山寺 趙汝譡 
松門包土囊，石徑駐塵鞅。征途悄愁辛，意豁金利爽。鼓鐘殷林際，堂殿攀磴上。有亭依後岡，極眺一何朗。海光混蒼碧，雲思浮渺漭。良久空雨霏，風泉谷交響。巖龕寄禪迹，古佛瞻刻像。更欲步層巔，荒煙晚迷罔。
道林寺 趙汝譡 
伐鼓發東津，弭楫游西林。渺看汀渚隔，迥入煙雲深。脩廡澗風凉，古殿山氣陰。晨彩發穉竹，夏音轉幽禽。寥寥放逐跡，落落羈旅吟。奇翰動屋壁，高名照岡岑。文精公侯小，道勝天人欽。誠願息世紛，儻期開士尋。從之未可得，年鬢上愁侵。
嶽麓寺 趙汝譡 
霽景映蒼麓，嵐光泛層巒。清和愜幽步，窈繚窮遐觀。偶與文會俱，未覺心賞闌。一窗奧明具，萬象高下寬。城郭隠沙際，廟宮見林端。引澗日流厨，取泉時出山。摩挲雲杉去，惆悵煙竹寒。嚶鳴感伐木，肥遯思考槃。鄒公有荒臺，百世名不刊。悠悠湘波去，使我空長歎。
題浯溪中興碑 趙汝譡 
蒼崖插浯溪，清漲濕元頌。費墨合屋高，千年此安用。鯨翻天寶末，雲滃朔方衆。還都迎上皇，嗚咽抱餘痛。兩宮重宴樂，萬國盡朝貢。當時紀成功，小雅見微諷。顔公發勁畫，金玉相錯綜。我於碑刻間，衆羽得孤鳳。艱危人物難，忠烈鬼神重。摹取掛野堂，英風凜生棟。
讀昭君曲 趙汝譡 
昭君死作千年土，曲在人間調不同。絕塞煙沙空玉質，深宮日月自春風。當時有恨傳騷客，往事無心論畫工。已分二坐終寂寞，雁飛曾過上林中。
句  其一 趙汝譡 
人家插柳春將過，時節澆松老未歸。
句  其二 趙汝譡 
先朝懷族遠，平世責人深。
三池丁祭宿齋所賦 虞剛簡 
洙泗微言日夜行，天高地下昨猶今。□□□□六經意，識得皇皇萬古心。宗廟百官誰不見，朱絃疏越有知音。同人得似三池盛，屬目冠裳儼若林。
游靈巖寺  其一 虞剛簡 
八年前識茲山面，今日幽盟許重尋。亂石懸崖僧易少，疎林淺薄寺難深。流泉藥得何人病，絕壁靈通古佛心。老我泊然元會得，俯空一笑晚風臨。
游靈巖寺  其二 虞剛簡 
摩挲石刻拜方興，誤國從初恨老秦。十六州歸仍遺虜，百餘年事語誰人。出師表在今如昔，墜淚碑存舊似新。江水江花豈終極，風光一任轉青春。
送子就試帖 虞剛簡 
兒有掌中杯但把，歸期苦苦催奕世。衣冠仍上第公臺，元自詩書裏面來。秋色爲渠開先我，梁山馬首回猿鶴。莫輕窺蕙帳驚猜，苔步歸休亦樂哉。
句 虞剛簡 
天上人間元一氣，如何頃刻爛樵柯。
句 高某 
擬約滄江異姓兄。
輓象山先生 王有大 
篤學光前哲，知言衆所迷。學同顔氏好，功與孟軻齊。獻替心彌切，藩經政可稽。儒宮儼遺像，垂範自江西。
句 應傃 
嘉木灌叢春意好，可憐不種紫荆花。
餞呂子敬赴漕臺 朱睎顔 
北風吹海波，寒氣已慘栗。歲功方告成，上計倉廩實。大府督先期，列城群彥集。公來親奉辭，王事有遠役。入登和鈞堂，諮諏侍前席。力陳功利源，首先二三策。民實吾同胞，苛痛體均一。商賈趁懋遷，負販致其力。上以奉王供，下以和民食。嗟余忝命吏，三載貳下邑。適丁歲屢艱，課計虛所入。使車勤遠人，問俗考肥瘠。念茲災疹餘，推額減其籍。寒者煦之溫，饑者哺之粒。嚮非大府嚴，雲雨手轉劇。公歸被顧問，爲我對以臆。倘能出泥澤，窮困非所惜。相期在歲寒，梅邊問消息。
吳興雜詠 朱睎顔 
吳興山水窟，清遠古今聞。水入孤城合，山來別縣分。寒川明野燒，曉碓濕溪雲。試貰烏程酒，微聲透客醺。
題觀政堂 薛極 
野水瀰茫春更多，文昌觀政意如何。了無慚色清相照，試聽當年襦袴歌。
羅盞山 張灝 
道盞原非盞，言羅不是羅。只因山突起，個個盡如螺。
水簾 張灝 
朝來雨急飛瀑雄，黑雲壓屋江挂虹。晚來雨定瀑亦小，散作水鏤鏘簾櫳。垂簷初似玉成綴，觸石但見珠跳空。嗟哉山泉一物耳，朝態莫狀不爾窮。乃知造物解戲人，千變萬化頃刻中。吾恐文章要如此，好把泉源驅筆鋒。
潢河 趙彥珖 
潢河繞出郡城樓，樓枕潢南城上頭。天闊星連翼軫分，地長川带漢江流。
山居雜興 張次賢 
深林樹色翠重重，一枕蘧蘧蝶翅濃。好鳥乍啼驚夢覺，可人山色入簾櫳。
同陳提舉庸郭安撫睎宗玩月南峰 張次賢 
山中有佳客，山上月增明。廊廟心同赤，江湖夢獨清。半庭叢樹影，萬籟淡秋聲。把手情何極，呼童問麴生。
過郭繼一處士草堂 張次賢 
愛寂塵軒冕，辭榮結草茨。午雲封石磴，春鳥語花枝。茶熟琴三弄，詩成酒一卮。笑予長鞅掌，暫此共棲遲。
茉莉花 許景迂 
自是天上冰雪種，占盡人間富貴香。不煩鼻觀偷馥郁，解使心地俱清凉。南船賈客俱到岸，東道主人容寄廊。
虞美人草 許景迂 
合歡枝葉想腰身，不共長安草木春。若聽楚歌能楚舞，未央空有戚夫人。
茭白 許景迂 
翠葉森森劍有棱，柔條鬆甚比輕冰。江湖若借秋風便，好與蓴鱸伴季鷹。
贈製刻漏前挈壺王君囦 許景迂 
蛩吟秋方來，鶴鳴夜參半。山中無曆日，榮悴知節換。王君太多事，絲杪察昏旦。辛苦窮河源，把彼注罌罐。綫溜來不停，會見白石爛。旁有減水壺，節水使之緩。儻無乘除法，巧曆安得算。反求諸吾身，自有子午觀。百刻呼吸調，勿使魂去幹。冤哉張壽王，課最密於漢。信史不足徵，徒興千載歎。抱籌付木仙，試判此公案。
東湖生雙蓮花守者以爲郡齋獻館賓黄雲夫有詩述其事應史君屬和且以見示輒次韵 許景迂 
王業根本在豳岐，郡國千萬分柯枝。使君駟馬一馬馳，三台瑞應天爲之。視吏輿臺民如子，不煩頤指而氣使。鈴齋宴坐揚仁風，披拂東湖花十里。六月爲霖報政成，山光水容朝暮新。春王淘珠登早穡，比隣果是華胥國。采蓮游艇獻駢芳，蜀客作歌紀其祥。轉而上聞君相喜，佇待來歸政事堂。
句 許景迂 
野店青闢戶，春船綠漲篙。
和楊禮侍六言 趙載 
圍青繞綠近在，虛白羊玄本同。須知滿眼疊嶂，不礙舉頭太空。
游麻姑山瀑布泉 孫伯溫 
九關守不嚴，失却兩玉龍。塵世著不得，忽來此山中。雷霆白晝間，冰雪詩人胸。天公不汝尤，爲人作年豐。
過山陰希瓐姪新居 趙師呂 
美哉輪奐構華堂，如鳥飛兮接大荒。廣植門牆容駟馬，洞開扃戶透書香。滿簾濕翠怡情遠，入座清暉引興長。會見祝言千萬載，紛紛燕雀賀高堂。
賀希瓐姪得男 趙師呂 
天潢一派福流長，旅邸重聞夾烏香。海上蟠桃千古秀，月中仙桂萬年芳。象賢應擬家聲振，繕德還期國運長。端是吾宗能厚積，故生麟鳳兆禎祥。
鶴林寺 馮多福 
春郊躬勸相，稅駕擬禪關。院古深藏竹，堂虛浄對山。日曛農父醉，雲伴老僧閑。暇日還携茗，同來瀹虎斑。
句 鄭爚 
月似故人能赴約，鷺如小友可忘年。
咏歸亭 馮椅 
弓轉寒溪月一灣，下臨虎豹踞斕斑。林煙開處飛層閣，雲市窮頭護遠山。衿佩光陰弦誦裏，舟梁人物畫圖間。紅塵堆案那能到，只有漁舟自往還。
即事 陳揆 
誰家庭院冷蕭蕭，閉却朱門不許敲。惟有東風藏不得，隔牆露出杏花梢。
三高祠 袁聘儒 
功成但可將身去，逃難安貧適所遭。三子有靈應共笑，一時何意故爲高。
董端公墓 董煟 
從來正氣關天地，扞禦功成死不妨。守土忠貞唐許遠，埋輪節概漢張綱。麒麟高冢閒金盌，屓贔豐碑重玉堂。曠代衣冠誰解識，令人終古泣斜陽。
黄燕山 楊琛 
蒼蒼終日鎖春愁，欲去迴翔更少留。傳說王家飼燕女，今朝珠報始知由。
幽居 楊與立 
柴門閴寂人少過，盡日觀書口自哦。餘地不妨添竹木，放教啼鳥往來多。
溪頭 楊與立 
溪頭石磴坐盤桓，時見修鱗自往還。可是水深魚極樂，不須妄想要垂竿。
巖桂 楊與立 
自從月窟得靈根，使擅人間衆木尊。萬斛天香非世有，十分秋色至今存。林高直接孤輪影，枝老休尋舊斧痕。午夜樓頭足心賞，天低風細欲飛魂。
妙峰亭 趙䈣夫 
塵世有仙境，清絕不可言。寒江露沙迹，晚嶂埋雲根。暇日推吏案，呵道穿僧門。來飲巖下水，何必携芳樽。
開禧丁卯制置使葉寶文團結淮西山水寨四十七處繪圖見示 孔蓋 
專閫威名仰四馳，韜鈐祕鑰快圖披。守江不若守淮險，御敵何如料敵奇。棋墅無驚惟太傅，風寒能護是良醫。投鞭那有流堪斷，屹立長城報主知。
句 陳伯震 
修眉濃淡裏，寸碧有無間。
壽皇子  其一 程珌 
磊魁晶熒，歲有常期，見於秋分。秋分維何，天高氣清。玉蟾吐煇，銀漢無聲。澄霄一色，萬里雲平。此時候之，出丙入丁。所出之國，政化和平。人生其時，既壽且寧。矧復前星，以及子星，與之並明。天啟休期，應期挺生。
壽皇子  其二 程珌 
太初孰元，渾淪蒙密。彌漫宇宙，一氣沕潏。孰知是時，無極有極。天高地下，人生物出。疇雖未分，易雖未畫。行乎其間，充滿周悉。炎黄啟序，姬孔抉機。陶爲泰和，數千其期。寫爲六經，萬言具垂。太史變法，漢唐續維。迄于我宋，皇皇巍巍。百代以下，上接農羲。畏天若臨，視民如傷。消斥姦佞，登崇雋良。急將寬兵，我武維揚。選牧與部，仁風以翔。節用裕下，根深本强。身修國治，綱舉目張。由經而史，自皇而王。以暨我朝，同此一綱。天賦高妙，學力深詳。上而河洛之圖畫，近而我祖之憲章。貫千古於旦暮，歛一心於混茫。大哉斯學，夫豈經生學士析解章句而已哉。
壽皇子  其三 程珌 
皇穹發靈，炎圖中興。南呂調儀，運叶千齡。金相玉質，虎步龍行。親師問道，日進月新。以是事親，忠孝一忱。以是格天，昭徹一心。人之忠佞，事之幾萌。至則能斷，舉無遁情。夫是以清明在躬，志氣如神。綿綿若存，爲天地根。非道之外，他有長生。又况秋飲沆瀣，宵見南極。風雲叶和，海邦寧謐。楓宸椒禁，兩宮怡愉。忠厚所根，仁浹閻閭。願壽多男，洋洋康衢。天賜玉巵，人歌紫芝。磐石蘿圖，維熊夢奇。孔蔓且碩，時萬時億。
三月十八鎖試童子侍其行卷蕭然無事成二十韻謾呈同省 程珌 
旬雨埋青冥，今晨浴新陽。老紅墮萬劫，稚綠羅千行。葉碎青槐古，條凈紫薇香。去歲護篔簹，今年已蒼筤。翩翻鵲引雛，伊優雀繞牆。有象咸熙愉，對時多慨慷。門外車馬喧，省中日月長。要之非大快，大快在滄浪。滄浪興何窮，風帆十丈檣。明日酌嚴君，浮丘蔚南翔。快馬抹青山，恍入萬松莊。山中多老人，雪巔更眉龐。持酒相勞苦，兒童紛迎將。小卧聽雪塢，徐步堆雲鄉。玉界梅萬本，煙海杉千章。三峽桃源浪，九夏冰巖霜。危橋跨長虹，曲水飛輕觴。兩日足可周，百年事難量。送客出松關，壯楗設門旁。揮手謝世人，從今永相忘。
勉子姪 程珌 
外物不足恃，翻覆百年間。唯有萬卷書，可以解我顔。男兒貴立志，達人得大觀。百川日夜流，與海會波瀾。丘陵安於卑，寧復望太山。方當少年時，髮齒未凋殘。聖賢戶庭闊，人人可躋攀。謹勿隨餘子，碌碌走丘樊。
揭富陽孝子門 程珌 
去年何明正，有女方笄年。母病偕幼弟，奉佛祈病蠲。既蠲未全已，剖肝代蘭荃。今年盛立旺，二子亦奇偉。兄肝起母病，弟復先割股。人生貴男兒，愧此簪笄女。峩峩儒冠弁，愧此田家子。予謬爲令長，冥愚化不宣。彼直天性厚，或以上澤覃。勞之緡酒廩，重爲此詩篇。揭之旌其門，觀風盛采旃。既以勸邦人，庶幾風普天。
送夏明叔歸建寧 程珌 
頃與君別時，君頤未生髭。曶曶二十年，驚見紫髯奇。相逢不相識，視刺乃得之。尊酒出文卷，芙蓉陰未移。白露團虛簷，素蟾墮寒池。胡爲於此時，與君又語離。自言甘旨急，毋失舊舘期。丈夫屬有志，富貴無定姿。願君勉自力，上以慰親思。明年寒鴈來，殷勤寄書詞。爲報秋風高，吳仙得桂枝。
送常世卿歸嘉興 程珌 
悔作唐山來，山深交友絕。相逢忽相得，乍見乃乍別。嗟此冰玉人，寒梅疏带雪。胸次羅文奎，筆底耀離纈。朝家渴英雋，結網仍高設。行且收殊科，勉哉嗣先烈。一編忠義傳，姦萌嘆先折。千載懦夫魂，脆骨變奇節。識此吳中奇，復幸拜前哲。何異魯國人，一朝獲雙玦。晴雲起芝田，東風催啼鴂。慈庭有近書，明朝動歸轍。新抽草可茵，微露花堪折。相思復相思，後夜天邊月。
讀史有感 程珌 
俗士貪芻豢，喜充藜莧腸。幽人樂清曠，要湔塵土裳。嗟予別松林，吳砧九換霜。困復不知歸，念之汗如漿。
仲冬望日登四顧坡 程珌 
往哲有清言，晉人未爲達。此身皆假合，既散安用鍤。大音不在絃，琴亦安所設。當時逃酒徒，往往畏侵及。豁哉桴海時，風濤任興息。
哭吳范二姊 程珌 
逝者如斯乎，翩翩北飛鴻。鴻北來歲南，人去亡回蹤。庚寅仲姊去，庚辰伯姊空。千里不一見，血淚迸秋風。自餘只一弟，留守先人宮。我已日崦嵫，安能久轉蓬。束擔其歸與，相從十載山之東。
輓朱侍郎 程珌 
卜宅從先壟，駕言練日良。飛盖騖玄駟，古柳被龍㡛。按轡且徐驅，聽歌薤露章。憶昔朱峯仙，浩劫思陶唐。貂蟬換羽衣，翩然來帝旁。西車極岷峩，南佩窺瀟湘。高牙開桂林，瑞節照襄陽。多少經綸業，春風散八荒。歸來不言功，低簪鴛鷺行。一朝侍甘泉，天渥方對敭。堂堂山立姿，九尺鬢眉蒼。胡爲勇不留，瑶宮去路長。夫人有令德，威鳳趣歸凰。輪摩同入道，未忍遽相忘。春天渺無際，春花堪斷腸。祇今楓林崗，雙玉一時藏。西南多甘棠，日莫人凄凉。風月三千篇，爛爛光生香。佳郎與快婿，門戶未渠央。三者無一憾，嗚呼公不亡。
輓致政呂通議 程珌 
營築未休臿，曉夕留松區。忽聆載輀車，歸自杭與湖。冷雨澀不晴，山徑淖如塗。間關五百灘，轉軸上雲衢。純孝格玄穹，安席若平鋪。憶昔祖慈親，六月暑方徂。奠酒雖百壺，練溪焦釜枯。今日遡長風，辛岨諒一如。維公有賢稱，靄然溢枌閭。千金手不售，其鍾後人乎。天畀此石窌，指顧即吾廬。且復愆以平，萬家守者居。甚欲一引紱，山寒阻前趨。黄羅金紫峯，送目但躊躇。
高宗皇帝寶訓終編錫賚進詩 程珌 
紅雲一朵金爐煙，黄傘亭亭午漏傳。龍床猶御金華殿，方進群儒讀寶編。編中並載神堯語，三十六年真復古。祇今安用讀遺書，卓然已復光前緒。高皇當日濟艱難，猶在經綸未備間。今日山東河北地，百年羶去一朝還。更有祖宗傳國璽，琢於元祐隆平際。玉光射日篆雲飛，今日煌煌登寶几。高皇一笑在天靈，神孫今日再中興。錫與千秋萬歲齡，甲兵洗盡年豐登。群臣尚或呻佔畢，微臣但拱坳頭立。芳筵華秩及龍媒，亦拜聯翩自天錫。更憶先朝徹講餘，有臣曰軾感恩腴。願對紫薇花影下，試草招來贊普書。今也梯航慕中夏，無復更待招來者。微臣但摩千丈松，敬賡吉甫中興雅。
秘閣儒榮堂 程珌 
天狼騰騰照單于，怒麛抗嶽于上都。松漠城高沙萬里，其下穹廬育此胡。皇仁配天覆中宇，西垂北際杳無區。七十年來軍事絕，謀臣猛將皆丘墟。兜鍪摧剝土氣蝕，塞馬不鳴秋草枯。祈連山下安穩卧，歲將金帛自膏腴。文儒申申武士墮，先生奮臂一長吁。當時顛末誰能記，家有中原孤臣書。吮血爲墨膚爲紙，驚風吹到玉蜚除。誠通精寤動乙覽，天經地緯開廟謨。手援神矛截河漢，中天真人正握符。蛇龍螭虎雜萬騎，庸蜀荆楚從吳車。皇旅如雷鐵嶂碎，汴水沄沄汴風噓。尺檄夜傳三秦定，侵田歸魯在須臾。向來孽霧漲北極，羲和一旦晴光舒。頓紘提綱無虧闕，澶漫萬里宣皇圖。怖威報德永無畔，施令酬功偏裨俱。上下兩間皆叶序，天錫皇壽天齊驅。炎精亦曜暢大鈞，天祐皇業卑唐虞。金石並奏告清廟，圓壇紫氣靄堪輿。丹門宣赦傳天下，百萬頌聲流康衢。此時此書方策勳，先生憂國榮有餘。
代上楊誠齋 程珌 
杜陵已醉老坡仙，生後百年恨不及。那知開眼大江西，突兀見公正冠幘。凜然清風不可攀，千載懦夫毛骨栗。暇時略吐胸中雲，坐使九霄成五色。未辨執樂三千指，不計酒材七百石。落然收寶入丹田，歸省廬阜千尋碧。那知城裏住相如，但信城東有太白。一時餘子皆鷁退，家有諸郎傳正脈。世塵千劫都磨盡，獨有詩緣渺亡極。天欲留公在世間，管領風月長爲客。彩鳳一鳴天地靜，安得微吟容晚出。巨止青山吞澤芥，許投頑石博拱璧。先丘宰木已參天，幽碣未刊但惕夕。魯山四絕先李文，誼貫幽明光存歿。先生匹素不可辜，儻得烟雲生勃鬰。化爲匹錦授丘遲，磨鈍爲銛希萬一。要是人貪常熟書，非關買菜復求益。詎敢限字如昔聞，小大當唯意所適。庶幾挂在露寒堂，琅然一讀意一釋。不須點白鱠松鱸，解衣卧聽歌赤壁。
辛亥冬交石阻風三日 程珌 
陰崖老虎殺氣驕，一噫三日攪泬漻。日寒不焰雲飛逃，乾坤蟻轉東南高。疾勢已作奔天濤，餘威猶捲少陵茅。魚鼈怖死蛟龍號，舟中性命如鴻毛。起來危立大江皋，白沙黄塵紛驛騷。徐呼風伯入苹蒿，指撝八極建六鼇。翕張橐籥吾誰曹，太平之風不鳴條。
登紫微崖 程珌 
富池大信江千里，三日醉卧烟蓬底。曉來推蓬登斷岸，因憶牧之呼屐齒。九華隆隆閘天脊，微雲低度差參是。百喚牧之如不聞，剝脫塵痕見文字。今年十月天未霜，木葉留露光嶷嶷。興亡風流不可論，蒼松怪石還如此。我今與子陟層巔，酌酒賦詩云樂只。後來誰復是牧之，斜陽歸路芙蓉水。
於潜佳丞四明人同年友也方此掉鞅百未一見而來書羅縷無非歸與語豈醉夢書邪三詩見寄亟占數語正之 程珌 
世人眼見真蓮少，真蓮却在玻璃沼。浣花溪水入銀河，何人更識月皎皎。謫仙不見見梅粧，荷稠搴作芙蓉裳。黄龍乾葉何年墮，維摩雨華昨夜芳。真華真詩元在眼，要須心地先清凉。不然瀟湘水清寒磯月，沙平水晚露低昻。勸君休問張子房，鑑湖十里藕華香。天駟超河夜未央，胡爲自同太白光。何時握手論行藏，江東雲暮天何方。
太上虛皇黄庭經句法十篇壽趙帥  其一 程珌 
太史告春纔五日，東風昨夜傳消息，斗邊一星下南極。飾以貂蟬扶社稷，更昌斯文開民則。
太上虛皇黄庭經句法十篇壽趙帥  其二 程珌 
去年曾說冬葅綠，今年蓼甲春盤簇，綵花金勝相輝屬。五色班衣佩蒼玉，先奉庭幃千歲祝。
太上虛皇黄庭經句法十篇壽趙帥  其三 程珌 
莫辭金琖十分斟，邇日星郎寵數深，庭前桂子更鮮新。鰲頭早晚貼塗金，公亦綠殿峩華簪。
太上虛皇黄庭經句法十篇壽趙帥  其四 程珌 
漢列土宇封同姓，唐擢宗英持國柄，我宋膺圖臨海鏡。參天杞梓仙源盛，蕭敷艾榮何足訂。
太上虛皇黄庭經句法十篇壽趙帥  其五 程珌 
向也何幸識仙翁，玉栗春明盛德容，又常一再見阿戎。神情穎異機生鋒，公家流慶無終窮。
太上虛皇黄庭經句法十篇壽趙帥  其六 程珌 
明年天使九街馳，御茗名薰宣玉詞，更敕儀鸞餉壽巵。我有新曲名紫芝，會當獻之鳳凰池。
太上虛皇黄庭經句法十篇壽趙帥  其七 程珌 
喬松落澗節輪囷，詩書萬卷終經綸，日華隔霧光難晨。公獨知其墮凡塵，何當一爲問大鈞。
郊臺信筆 程珌 
江天欲雪未成雪，推出雲頭照霜月。此夕更長不可辜，何時百萬入彩盧。幾年長涎一車麯，輸他獵奴飫生肉。也須龍伯坐鰲頭，却看沙磧卧蝦鰍。
玉堂晝值有懷萬松 程珌  庐山
鷄籠峯下萬松山，中有游民天地閑。左架虹腰上玄圃，右騎鰲背度飛關。幽壑流泉噴三峽，衮衮桃花翻浪雪。兩山對峙錦屏開，嫣紫肥紅仍炫白。十里松風百哢琴，丹書一枕卧殘春。何人共結無生社，冉冉青蜺下玉麟。九華突兀匡廬禿，幽深全似入盤谷。懷山一夜鬢如霜，畫作烟圖入洛陽。玉境那容凡骨洿，急草天章訊歸路。磨松琢石歌太平，亦表微臣報國恩。
汲井溉田民亦勞止歌以相之 程珌 
短綆長缾高下飛，老農雨汗紅淋漓。夜來雨意已垂垂，一事不成風又吹。决破玉龍太清池，滿浸萬頃碧琉璃。
贈毒菴 程珌 
高座不知甚面目，當時喚作尸利密。要須勿負此標題，更向托茶山頂立。
伐千秋巨木竟梁梅堂 程珌 
二木盤根三千秋，萬斧過之無敢視。今辰有梓號國工，朋曹十數來睥睨。爲言此木難斤斧，上有蟠龍下伏虎。莫教驚動萬年枝，掣電轟雷三日雨。直須作法起南風，號召百神同力扈。昻昻頭角向梅堂，五六鎮星來作輔。坐令國勢鞏蘿圖，萬歲千秋奉明主。
奉送季清赴山東幕府 程珌 
黄雲銜雪天模糊，有客飄然出上都。青絲絡馬銀兜鍪，紅錦䩨弓金僕姑。劍光壓匝照路隅，帕首百騎前訶呼。不知客本山澤臞，今胡爲者意氣粗。自言有將新孫吳，我欲與之同滅胡。嗚呼亡胡豈難且，病兵怯將自逃逋。胡不觀昔我藝祖造中區，以兵爲國垂洪模。河北河東義勇徒，二十四萬鼓應枹。中興益振尺五符，世忠淮左聚熊貙，劉錡淮西貔虎俱。上流岳飛彎天弧，金陵張浚羆搏狐。單于臺下雖寬誅，采石山前已斷顱。邇來殘虜尚窺窬，門內群寇更睢盱。胡乃朘剝及其膚，豈止牛羊不求蒭。我欲別幕飛於菟，十萬一屯淮之區。技閑器利整平居，幟明鼓震蒐彼廬。精神所折虜如無，而况山東群盜乎。五符儻缺聽其虛，十年且盡一賦租。斬然圻畫勿牽渠，他時混一更新圖。偉哉玉帳得通儒，君復碧油吐良謨，凌烟豈一貂蟬與。
新舊句 程珌 
憶昔丙辰還親旁，恰恰先春社三日。社日侍親行交源，紫蕨兒拳森玉立。是日天明風氣柔，入自交源茗源出。迤邐又復至前山，涉澗還家日將沒。慈親意在營一丘，卷卷欲於近舍求。當時議論悉未定，那知今作汪潭游。汪潭去家正五里，百里來龍於此止。龍止水亦止，清潭窈無底。寶劍秋空橫，秀峯春笋峙。最愛丫角羊，艮木之印鄉。長生亥水來朝丙，千古長溪流不盡。雍容冠佩紫薇垣，壽星更出丙丁間。神游既安後昆福，賦此銘章皆實錄。
子時歌 程珌  长江
順數方來兮，遡而上之洪荒。今不必短兮，古不必長。地有時而玄兮，天有時而黄。知靡草之先秋兮，又當知喬松之傲霜。知滄溟之連山兮，又當知大華之有長江。朝云西暮云東兮，豈期悉避乎陽光。入濛汜浴虞淵兮，又孰知其扶桑。吾烏乎而折衷兮，但當付萬化於茫茫。
郊祀慶成詩  其一 程珌 
粹古皆頻歲，炎劉或異祠。有唐方定制，我宋遂因儀。列聖馨明德，皇穹答顯祺。恭惟聖天子，大典應昌期。
郊祀慶成詩  其二 程珌 
涓潔先原廟，純忱歷太宮。八神開列闕，萬騎擁豐隆。軌道清風肅，洪頤麗日紅。康衢聽細語，八彩更重瞳。
郊祀慶成詩  其三 程珌 
牙籤猶未進，玉冕已先須。峻級飛平步，端圭却掖扶。祥光匝霄極，和氣滃天區。福飲煙升已，儐神靄瑞符。
郊祀慶成詩  其四 程珌 
紫畤祗堂陛，蒼龍奉駕回。邊塵知電掃，歲稔十年開。丹鳳覃天澤，東朝奉玉杯。樓前呼萬歲，砰隠動春雷。
郊祀慶成詩  其五 程珌 
謂聖惟能饗，由心克致虔。天心今答聖，聖意更祈天。沖性猶勤德，搜求愈任賢。愚臣輸至款，端在賦甘泉。
丁亥閏五月十日回自真聖道坊車中記事 程珌 
列障羅屏合，回泉玉带環。外容三肘密，中著十洲寬。天意驅蹲虎，人心見聖蟾。煩君招舊隠，來此共潺湲。
書富陽普照院  其一 程珌 
境勝由盤古，聞名自謫仙。一從江國後，又到老坡年。山頂煙仍紫，樓頭月故圓。繼今知幾劫，風物更依然。
書富陽普照院  其二 程珌 
祇愛招提古，那知俗更醇。寺雖炎漢代，人尚葛天民。僧定都忘客，林深自鏁春。我來千載後，更有後題人。
紅藥當階翻 程珌 
禁近烟光潤，階平日影暄。黄麻方草罷，紅藥正花翻。蒨色浮春動，清陰匝午繁。心傾青瑣客，香滿紫微垣。漏永文書靜，天低雨露溫。人言有仙骨，早晚拜明恩。
夜登釣石 程珌 
頗憶嚴君瀨，還尋釣石緣。鄰鷄方叫月，邊鴈恰書天。句秀來仙白，聲和應樂全。展編真一快，如放五湖船。
憲聖慈烈皇后輓詩  其一 程珌 
西滸俱來日，東朝極盛時。彫弓平黑海，彩筆照丹墀。壟起先裁費，丹成不用醫。人間空悵望，風月宴瑶池。
憲聖慈烈皇后輓詩  其二 程珌 
聖祖艱難業，重孫擁佑恩。玉妃閑寶簡，仙御送金根。杳杳龍先去，翩翩鳳又翻。塗山望堯穴，日月萬春存。
光宗皇帝輓詩 程珌 
厭聽人間樂，催成海上丹。雲車分白象，天仗下紅鸞。梧野朝烟淡，咸陽莫日寒。龍舟宵濟處，清血漲紅干。
光宗皇后輓詩 程珌 
玉鎖辭椒禁，瑶宮問廣寒。人間方祝鳦，天上忽飛鸞。弱水三山鬲，華胥一夢殘。聖情凝望處，仙御景雲端。
寧宗皇帝輓詩 程珌 
聖德同天運，神功並日昇。韃真懷慄慄，齊魯格烝烝。復古周圖盛，中宗漢業升。未饒元結輩，磨筆誦中興。
輓程給事 程珌 
戀闕葵心在，懷山秀野寒。華繁常侍媿，草隸折衝難。結綠紅輝碎，懸藜夜色殘。平生桑梓地，雪涕景雲端。
輓汪給事 程珌 
抱大難傾橐，隨時欲見田。星災諸葛日，齒少紫芝年。魯國麟枯骨，藍田玉折瑄。忍聞環珮響，帝所侍鈞天。
輓范端明 程珌 
諸老都淪謝，惟公尚典刑。謀謨關社稷，風采聳朝廷。政路方虛席，台躔遽折星。幸哉芳史在，寧用問丹青。
輓吳郎中 程珌 
志抗金堅厲，材成玉粹溫。時哉非不遇，命也更奚言。季子風流遠，吳公治行存。敬亭無恙否，愁絕暮雲昏。
輓程樞密  其一 程珌 
厚德推吾黨，脩名靄列紳。明經魁別幙，仗節聘殊鄰。南嶠思良牧，西樞失重臣。龍原高冢在，千古卧麒麟。
輓程樞密  其二 程珌 
忠壯源尤遠，新安盛莫偕。千年瑶斗柄，一夜玉樓階。學業光文簡，儀刑謝艮齋。曉鍾傳恨處，清泪落天涯。
輓宜人趙氏 程珌 
分胄天皇媛，來嬪相國孫。孝慈山上梓，法度澗濱蘩。鳳去簫沉響，鸞空鏡掩痕。家庭熏沐事，千古說南軒。
輓徐提舉 程珌 
人品真豪爽，天姿尚典刑。晝簾深院宇，春旆擁郊坰。雲子千艘白，鹽烟萬竈青。南州高士傳，三嘆一彫零。
輓蔡祭酒 程珌 
孝友尊前哲，詞章裕後生。柏臺真御史，槐市大司成。騏驥風方力，艅艎浪忽傾。山寒丹旐急，識者爲霑纓。
輓曹監丞  其一 程珌 
學渺千江水，才雄百尺樓。鳬飛思葉縣，燕寢憶蘇州。有感珠還浦，無苛虎渡洲。浦江天闊處，缺月正如鈎。
輓曹監丞  其二 程珌 
威鳳方翔漢，寒鴉已宿林。平生惟好士，無日不揮金。駟牡頻催駕，琵琶遽絕音。山名昇白日，回首一霑襟。
輓錢塘蔡令君 程珌 
少年思賈誼，中壽憶賓王。軍政存鍾阜，民庸在括蒼。馬蹄歸鳳闕，車軸折羊腸。喚起青油夢，悲風攪白楊。
輓王柳州 程珌 
才華唐令君，名勝晉參軍。善政流郴水，遺風襲縉雲。寶釵當自合，神劍不中分。心折白巖路，猿吟日未曛。
輓楊提舉 程珌 
風慘琳宮曉，雲愁鐵甕春。鴻冥方避弋，鱣集遽成塵。金虎多遺愛，銀菟愧後人。尋思漢循吏，竹帛逐時新。
五十六字庸以告未知野夫者 程珌 
寧須山澤論高平，但要曾餐石决明。三世擊鍾敲石磬，十年學劍斮銅釘。倘知狐祖天邊去，肯向蠻奴脚底行。更許野夫尋上著，十洲三島一宮城。
慶元丁巳十月奉親如臨安宿西菩寺表弟吳克仁俱焉  其一 程珌 
熙寧相望百餘年，又有人如古鐵頑。日落尚憐今夕路，月明無恙舊時山。朱紅野實堆盤裏，粉白詩牌滿壁間。欲爲慈顔供一笑，更留數語任渠刪。
慶元丁巳十月奉親如臨安宿西菩寺表弟吳克仁俱焉  其二 程珌 
安車未向都門移，且攬西菩一段奇。路入山腰須種樹，泉流石齒莫開池。重來坡老今誰是，出世參寥不記時。結束匆匆出門去，白雲明月舊相知。
用朱經畧韻 程珌 
歸來南橐舊蕭蕭，但有新詩照佩瑶。峴首溪山歸點染，湘天風月困吟嘲。輕裘詩帥風流在，岳牧詞臣意氣饒。見說玉堂須翰手，公當歸侍紫宸朝。
用丘樞密韻 程珌 
起自澄江應夢求，天還河北百餘州。嵩瀍處士歸羅致，淮蔡奇謀入彀收。午夜金陵瞻斗極，千年胡昴滅旄頭。會須再作中興曆，還許諸生執筆不。
作堂六桂之東命之曰桂生取漢人招隠篇桂樹叢生之語也詩以記之 程珌 
幾年列植擅清芳，今日標題始作堂。遠向松岡分老蔭，近於菊畹借寒香。地雖未離人間世，心已全然物外鄉。最好夜來清絕處，飛霜带月下南塘。
賀費樞密登卞忠貞公墓 程珌 
底用荒村訪野墳，青編相對儼如存。當年但識清談樂，今日方知節概尊。千載腐儒空吊古，幾章冷語自消魂。便當僇力清河洛，一洗新亭舊泪痕。
流觴西湖用范左史韻 程珌  西湖
畫航同載若登仙，却笑泥韉馬不前。要識冷煙催穀雨，須知澹日養花天。千條翠柳隨風舞，一樹夭桃照水妍。須信人生行樂耳，虛名那用世間傳。
雪 程珌 
北風傳信報登平，白帝宸遊墮玉英。月下草玄疑蜀客，鼎邊得句失軒明。莊嚴東閣若爲好，點綴南枝分外清。惟恨蔡州城北水，一池鵝鴨更無聲。
小憩許由亭 程珌 
曆數河南去，乾坤一草亭。一亭猶是累，千古盡浮萍。
喬松 程珌 
風細吹吟鳳，雷驚起蟄龍。幾年卧空谷，今日享真封。
歲暮 程珌 
綵帖隃麋濕，屠蘇琥珀濃。夕陽猶臘日，午夜已春風。
三月三日度白際 程珌 
日望黄尖杪，今登白際巔。千山皆委地，一臂獨擎天。
戊子正旦賀壽慈宮  其一 程珌 
曙色浮丹栱，春風煖禁街。微瀾迷秀石，纖草蔭新槐。
戊子正旦賀壽慈宮  其二 程珌 
鳳駕回天仗，鴛班集露門。須臾趨魏闕，杲日正中暾。
粥罷 程珌 
飯已茶三啜，隅中粥一盂。陶然詠皇化，安用東封書。
冰 程珌 
白日黄流漲渭城，三更風緊盡成冰。莫言此物渾無用，曾向滹沱渡漢兵。
甘將軍廟 程珌 
沙寒日薄水雲愁，賊魏王吳一夜休。自是英雄元不死，至今猶占大江流。
晚發富池 程珌 
甘王樓下一帆風，獵獵舟旗照日紅。釃酒三江飲龍腹，摩挲冠冕是誰功。
昭明太子宮 程珌 
千章喬木烟蒼蒼，一帙遺文字字香。梁鼎西沉何處問，至今戟手看興亡。
陳時柏 程珌 
陳未亡時柏已蒼，風來歷歷說興亡。世臣元不如喬木，閲盡中原幾戰場。
夜雨 程珌 
玄機粗透古人胸，每說匡來晚未工。珍重芭蕉前夜雨，爲傳消息到牆東。
築徑 程珌 
入門一徑小紆回，百本芙蓉手自栽。寄語後來須善護，三年猶及見三開。
觀史有感 程珌 
紛紛賓客趨驃騎，何事任安太樸疏。却笑君非王太傅，不容朝士不回車。
別金陵官舍雙柏 程珌 
手自移時尺許長，三年拂拂及宮牆。願言勿負栽培力，保此堅貞傲雪霜。
復朱教授  其一 程珌 
詩成催雪豈無功，今果裝嚴七寶公。休說春花那解舞，也教耳熱慰新豐。
復朱教授  其二 程珌 
朝來照眼百瓊瑰，爲有詩筒打雪來。不止梁園許分簡，詩壇高築比雲臺。
送李侍郎安撫浙東  其一 程珌 
通明殿上紫芝仙，乞得閑身下九天。今日都門臨祖處，幾人驚嘆著鞭先。
送李侍郎安撫浙東  其二 程珌 
夜來天闕望文昌，移在藩臣斗極旁。千尺濤江元不遠，公當早晚對明光。
直廬閒賦  其一 程珌 
一陪鸞鳳入仙臺，四見薰風舞禁槐。自笑平生無夢到，那知今日以身來。
直廬閒賦  其二 程珌 
紫宸朝退曉光寒，百吏奔曹一吏閑。便可雲卿稱散秩，柰何名籍尚人間。
雪霽玉堂曉眺 程珌 
當年銀界隔鯨江，今日分明玉作堂。不是瓊林宮樹密，也應白虎接明光。
兩炬並花 程珌 
雙蓮合蕊更開花，報道金鑾日未斜。已草禁中新鳳詔，趣君十日覲東華。
脩玉牒官閣子坐屏甚古詰吏亦不知曷始數語紀之  其一 程珌 
摩詰何年留此筆，至今雙壁猶崷崒。老松掀甲作風雲，亂石激流殷霹靂。
脩玉牒官閣子坐屏甚古詰吏亦不知曷始數語紀之  其二 程珌 
吳綃一幅苦無多，中涵大華及黄河。偶然乘風山下坐，紫烟翠靄坐中過。
早入 程珌 
紫薇浥露翠條深，捷捷靈烏振好音。全似冰巖亭上坐，四屏煙靄奏春禽。
直廬多暇新綠鬰然信筆二絕  其一 程珌 
朝絕倖恩除目少，邊清妖祲檄書希。飯餘摩腹閑行立，一抹牆東新翠薇。
直廬多暇新綠鬰然信筆二絕  其二 程珌  太湖
壁右方壺浸碧天，依然全似太湖邊。清風一夜生新興，好把漁竿上釣船。
江山道中瀑布 程珌 
松風一壑逼人寒，老石瑽瑽響碧湍。疑是銀河天不鎖，瀉從雲際下人間。
梔花 程珌 
青琅削葉玉花鈿，獨占炎皇第一天。未羨冰桃垂夏後，且看金子粲秋前。
朱生論天 程珌 
不知占得幾躔星，閲盡人間聚散萍。今日重來橋上望，依然楊柳兩行青。
爲釣臺作 程珌 
人道秋風長桂時，天台散種未爲遲。如君算到白榆窟，揀取南來第一枝。
擁爐 程珌 
已甘灰冷竹窗前，那意移來近繡氈。唯有幽人一寒暑，閉門高卧雪深天。
中秋無月 程珌 
常時斗暗猶閑事，無月中秋可若何。我欲梯雲千萬丈，取光還月謝羲娥。
春帖 程珌 
輕烟薄霧鎖平川，全似江南二月天。昨夜溪頭新雨過，分明洗出太平年。
程掌書  其一 程珌 
夜來踏月過臨川，水面粼粼桂魄圓。此際高人方熟寐，難爲一扣綠筠軒。
程掌書  其二 程珌 
分明如夢縞玄衣，傍月凌風自在飛。夢覺出門都不見，不知已上子陵磯。
孟夏廿一東作秩然 程珌 
不見東耕四十年，茲晨蓑笠去翩翩。從今數過三蓂朔，史筆當年大有篇。
五鼓夢中作覺而成之  其一 程珌 
人生萬幻一氂輕，須築銅駝萬里城。莫道斜陽光不遠，斷霞收盡十分明。
五鼓夢中作覺而成之  其二 程珌 
當時千駟已無聞，寧說牛羊上塚行。同是博陵評古者，肯令千載尚齦卿。
閏九十四 程珌 
午夜青衣海上還，八年兩度雪封山。如今一水平如鏡，好釣桐江五百灘。
送松煤十丸與葉秀才 程珌 
雲溪深處萬松林，煙起晴天自作塵。根向九華分結處，與君同是墨仙人。
出南郊清甚 程珌 
春風吹屣到南園，著酒塗酥花正繁。更喜滿前無俗物，橫塘疏竹渭南村。
輓太府丞知徽州韓公 程珌 
翊運勛臣第一家，却於翰墨掇英華。誰知忠孝千年事，不逐春風落水花。
魯國夫人薤露歌 程珌 
並海名山萬疊開，太慈太白等蓬萊。自從齊國鋤雲後，又見夫人駕鶴來。
建康鹿鳴宴致語 程珌 
河南貢士紫萄詩，不比尋常貢士時。一老堂堂强國棟，四筵濟濟瑞庭芝。傳聞座主趨璜召，恰與諸生赴詔期。宴罷瓊林如謁謝，請君懷刺鳳凰池。
建康春教致語 程珌 
朝來百鼓殷軍門，知是元戎肅萬屯。殺氣直摧龍尾壘，英風遠薄鬭場村。從今吳卒精成勇，却看燕兵脆可掀。好入廟堂裨聖畧，指麾諸將定中原。
聖節致語 程珌 
雉尾差參寶扇開，九霞雙闕聳蓬萊。霜清法駕黄金殿，雲擁仙班紫玉杯。天上剖符初繞電，人間作頌已鳴雷。長生紀籙知多少，瓠子澄清一萬回。
王母致語 程珌 
青鳥銜餌海邊來，報道羣仙浴佛回。玉侍雙成開翠箔，雲冠七勝下銀臺。萬年黎角丹方轉，千歲冰桃花欲開。更待丹成桃熟後，却來親奉紫宸杯。
用柏梁體題式敬齋 程珌 
惟古知哲粲青編，胡爲典獄難其賢。皋陶蘇公相後先，舍是未見書聯翩。果哉知仁人難全，未得其情智欲研。既悉其罪乃寬旃，吾心鈞石何所偏。服而舍之天則然，畫冠不犯何由緣。教明化洽上所宣，上失其道民乃愆。又復淫刑如蔓延，立法初意浸天淵。苗民作威天棄捐，聖神應運符握乾。春風甘雨徧八埏，內外建官相綜絟。州復設掾職其專，此蓋椎輪當益虔。縣令獄掾非充員，渠用資格宜加銓。邢君天資靜不儇，且嘗一飲詩書泉。大府獄市來闐闐，嚴明之長日趨前。莫難此時周折還，三年一心上通天。荻苗水長問歸船，而君胡爲華此扁。吾非空扁乃心傳，上遡蘇公歲二千，下視方來漫無邊。吾乃𦕈然立中焉，來者式之不計年。
題朝陽亭 程珌 
暉暉朝陽亭，亭前鍾阜青。巖陰尚積雪，光彩浮初晴。亭下清溪水，滑流新泮冰。雙鳬知隨陽，亦逐流澌行。亭中賢主人，快此景物清。開門延客入，掬雪當泉烹。凌蹙淮水漲，修鱗爛銀瓶。更酌秦淮春，配此玉豉羹。了無一物俗，表裏俱蓬瀛。宇宙有佳致，心清境乃并。甚愛主人賢，澹然遺世營。不言飲人和，恂恂發天誠。清處亦絕奇，亭亭秋露莖。胸中足丘壑，城頭亦林埛。不與風月期，結屋謾茅菁。却慚最下客，形穢識不靈。宿懷幽深趣，侵尋塵坌攖。一官冷於鐵，癡坐如凍蠅。喚來俎豆問，不知梅已英。清賞可無傳，陋語恐難徵。春風送鵬程，睠言尋此盟。
金陵驛 程珌 
鐵甕高資只半程，柴溝曉發暮金陵。莫言三宿何濡滯，已覺匆匆役此生。
登石頭城 程珌 
邂逅鄉人却異方，蹇馿仍得瘦東陽。不妨令節隨流水，自看寒花吐晚香。微岸綸巾風力勁，小亭飛醆午陰長。不堪細數淮南樹，獨倚青冥興欲狂。
孤山行 釋居簡 
盛時考槃古逸民，湖山草木咸知名。至今八篇爛古錦，豈特五字如長城。長驅萬騎到其下，束手按甲循牆行。大邦維翰蔽騷雅，遐衝既折猶精神。抗衡劇孟一敵國，彈壓西子孤山春。死諸葛走生仲達，送修靖邀陶淵明。聚蚊莫及怒雷迅，老瓦不亂黄鍾鳴。清彈豈爲賞音廢，自芳更問林扉扃。鷗盟未冷浪拍拍，弋者何慕鴻冥冥。水流山空鶴態度，冰枯雪寒梅弟兄。梅當成實自調鼎，鶴既生子仍姓丁。鄉來偶同賦招隠，老去亦各相忘形。故廬夜夜月如晝，少微耿耿天無雲。千金儻可市駿骨，萬古適足空凡群。百身可贖但虛語，九原喚起知無因。爲公滿酌井花水，酹一抔土公應聞。
塘淫 釋居簡 
蒼官百夫雄，盤錯千仞岡。鐵幹紫尤勁，銅柯青更剛。屢吞霜雪敵，弗受斤斧戕。支厦不爲柱，跨壑猶飛梁。胡爲在泥滓，斷岸繄關防。豈伊堅貞姿，泥滓永相望。中分枵其中，脗合相抵當。彼巧事穿鑿，我方信行藏。惟其司出內，秉彝德之常。謹口飽涵畜，與時相抑揚。持滿豈無道，損餘端有方。尾閭小溟渤，砥柱回污潢。瞥爾手翻覆，枯涸隨汪洋。叔度萬頃陂，未足與較量。匠氏弗遇郢，才不登俊良。藐然用其小，約水不得洚。有若古豪雋，落落吞湖江。遭時發所藴，利澤何其厖。時哉倘不逢，蕙帳雲霧窗。獨善與兼善，一轍元非雙。任大豈遺小，養浩惟能降。對此一感慨，勿謂吾言哤。
檄菖蒲 釋居簡 
陶器承崑珉，獵獵散綠絲。飲以一杯水，卒歲長如斯。露葉矗鋒鍔，霜根蟠嶮巇。昌陽欲論功，十駕不得追。松柏脚踏土，並驅仍背馳。寒苦我所安，泉石皆聞知。豈意泉石間，得此償心期。澡濯冀懷新，疏剪貴適宜。芳潔日以薄，潜逐炎涼移。謂我水太清，汝便清漣漪。抑我水太渾，古井非污池。孤根要特立，晚節須堅持。貞姿或不返，終當怨尤誰。春葩與秋薌，擅美固有時。西風一摇落，不死將安之。亦足觀物化，亦足爲箴規。
次宮講于素齋韻爲別  其一 釋居簡 
鳬短何曾計鶴長，從他踽踽復凉凉。馬歸塞上元非失，弓在人間豈是亡。旋別薰蕕充子佩，賸栽紅白課蜂房。到家趁得梅花在，分遣飛來數點香。
次宮講于素齋韻爲別  其二 釋居簡 
無言桃李各成春，造化番騰巧入神。佳境駸駸逢蔗尾，苦心隠隠飫猩唇。蠖雖善屈難忘直，虹豈長蟠不得伸。一日百畦機事了，區區亦有漢陰人。
正月初九日客舍 釋居簡 
水凍冰連底，山疑雪滿顛。恰纔如舊臘，全不似新年。綿折何曾暖，柴生只擁煙。較他山店雨，枉自怨秋天。
上錢昭文 釋居簡 
拄天有佳木，青跨雲沉沉。不知幾何高，四海分清陰。悠然響虛籟，萬象寂若瘖。寒則爲陽和，盎盎春晝深。穆若吹清泠，六月消煩衿。烈風益遒勁，厚地盤崎嶔。濃翠出雲雨，大旱徯作霖。巍巍架明堂，枝幹端可尋。上有孤鳳凰，下有衆羽禽。和樂聲成文，戛擊韶濩音。大雅得指歸，一洗鄭衛淫。向來艱難際，凡才空滿林。天風一披拂，寸碧開遥岑。遂使化弦改，人命蟻出燖。大哉德曰生，抑見天地心。悠悠江海人，蜀道捫井參。懷土如仲宣，破囊無一簪。回首白玉霄，欲往勇不禁。區區竟何有，有句如惜金。金亦不足惜，鑄作頌與箴。
早課 釋居簡 
井花嫩煮熨梅花，先酌芳甘注佛茶。冷淡工夫相次了，却留窗日看橫斜。
水仙 釋居簡 
矮叢傍砌小成陰，凍徹敷腴謝水沉。細著鮮風扶弱幹，賸將零露酌芳心。華裾冉冉低青綬，柔玉稜稜襯嫩金。弱水繞山三萬里，斷魂長記碧蕭森。
和六一居士守汝陰禁相似物賦雪 釋居簡 
漣漪碎剪成新萼，廉纖带雨尤輕薄。人間但見巧番騰，天上不知誰制作。九地瑕疵都粉飾，重雲揞塞難恢廓。曉光奪目增眩轉，夜色侵燈尤閃爍。康莊充斥去無路，老幹壓低摇不落。寒稜凍得水生皮，氣艷冷欺裘擁貉。可勝思苦相嘲謔，旋忘手凍爭拏攫。亂委平堆可照書，圓瑳小握供彈雀。靜聞裂竹亟扶顛，勇作探春思躡屩。犯寒果勝附炎熱，苦饑預慶歌豐樂。長鬚嫩煮蚓方泣，小龍新破團初瀹。默觀造物真戲劇，更看一色吞沙漠。載賡險韻付銜枚，孤軍大敵空橫槊。寡和尤知白雪高，非偶自貽齊大噱。
和東坡守汝陰禱雨張龍公祠得小雪會飲聚星堂用歐公故事 釋居簡 
六花萼萼都無葉，萬花鬭白都輸雪。緩飄微霰止還集，急趁回風飛欲絕。山固無愁鬢先老，竹非爲米腰頻折。鄉來囊螢本同調，今夕風燈不愁滅。僧窗處處茶煙濕，漁舟箇箇綸竿掣。老坡不犯汝南令，粲如晴午裁新纈。乾坤蕩蕩無畛畦，比類區區空瑣屑。霧沉雲重記葳蕤，雨收風拾書輕瞥。肯爲忠臣六月飛，賸煩太史從頭說。粗人金帳暖如春，詩人布衾冷如鐵。
借榻妙上人小樓簡圓方外 釋居簡 
透骨清貧兩苦心，圓方覓句妙方琴。尚堪擁鼻麾崔烈，來借樓頭破布衾。
盆菊 釋居簡 
葉底金莖沆瀣濃，籬邊令尹酒尊空。回頭說與閑花草，自占春三二月風。
寶溪鹿苑寺 釋居簡 
唐刻文雖泐，梁時寺可稽。已無金布地，猶有寶名溪。水媚珠生浦，雲低篆繞畦。夜遥僧定起，璧月在璇題。
鹿苑乃月堂昌禪師受業 釋居簡 
水自朝宗去，源曾發此來。惠琳參政事，澄觀擅公才。葩焰古難續，襲衣今未開。不知五百世，幾度擢陳荄。
送友人歸湖上 釋居簡 
雲卷雲舒欠十成，暮霞曾誤客占晴。不堪滿載朱涇月，冷落陽關第幾聲。
雲錦亭 釋居簡 
花圍竹護錦成林，簷壓紅雲遶砌深。燕子來時寒未了，莫教簾幕带春陰。
秋塘陳敬父席上餞薛子舒之官建康 釋居簡 
秋塘自是眼頭高，倒屣於君老更豪。興盡有時聊訪戴，法當無酒亦邀陶。鄉來文字如翻水，近日工夫又反騷。月是秦淮舊時月，平分只合與金刀。
哭趙別駕子野 釋居簡 
年高唐進士，官小魏諸王。落落青雲步，朣朣古錦囊。筆隨文塚瘞，劍返虎丘藏。分得閑風月，湖山不掩光。
謝張丹霞序疎藁 釋居簡 
裳織新雲錦，交尋舊布衣。荆蠻九鼎重，嶺海一官微。心事淵明是，天時伯玉非。談高方諤諤，調古獨巍巍。亦有蘭爲佩，能無簡絕韋。灌纓東磵水，訪舊北山薇。老我家何在，顛風鷁退飛。襪頭常反著，車轍每殊歸。但覺烏仍好，端知驥可睎。草中同臭少，爨下賞音稀。煮字徒相餉，忘言合見譏。牛腰繁卷軸，蚌腹欠珠璣。重借言如史，輕因鼠發機。毳雲甘寂寞，華衮借光輝。雞肋初無取，雲斤不足揮。樓寬長挂榻，月好許敲扉。踵息寧乖衆，心聲願聽希。李雖嘲杜瘦，孟不與韓違。末路宜多助，孤軍佇解圍。載驅慙款段，忍負鏤金鞿。
趙紫芝得羌村圖拉余與趙山中同賦 釋居簡 
中原聞休兵，久客問歸路。窮途倦策蹇，窘步甚脫兔。小立候柴荆，互闖走兒女。喜極先蹙頞，思苦旋煦嫗。觸緒盡愁態，撫膝見濡慕。諸鄰稚扶老，旨畜各携具。老瓦勇倒瀉，飛觴約深注。居者訴徵調，歸者訴羈旅。懽呼賀生還，不醉不肯住。哂乃驪山夢，奇警在團素。生靈果何罪，此禍竟誰與。眼明新畫軸，心折舊題處。掩卷續微吟，玉倚亭亭樹。
雪夜懷上人借衾 釋居簡 
挾纊如冰薄，無氊替客愁。綾衾閑直舍，布被老夔州。樓玉方撐起，山冰莫倚休。歲寒知小友，餘暖肯珍投。
趙紫芝雪中見寄  其一 釋居簡 
易銷知地燥，未濟識天慳。凹凸難行處，模糊轉盼間。定應憑小檻，頻看釣滄灣。嫩煮添茶興，何須倒玉山。
趙紫芝雪中見寄  其二 釋居簡 
群峯驚易老，猶自替人寒。有火雖紅擁，慵吟只白看。不妨添冷落，何暇掃零殘。小佇蘢葱日，銷鎔却怕難。
池雪 釋居簡 
填得中心合，鋪成四面齊。寶奩方剪玉，璧範直裁圭。水鏡難呵霧，冰田不點泥。霜蟾都隔斷，弗許透靈犀。
耕雲 釋居簡 
雲子炊香欠策勳，無心亦作一廛耕。石田也似砂田瘦，不是冥搜太瘦生。
茅屋 釋居簡 
索得藑茆不足占，趁晴翦翦插疏簷。弗圖炙背干閶闔，試策奇勳到黑甜。
酬陳中書楊侯家賞瑞蓮  其一 釋居簡 
法自春秋著一王，不曾紀瑞到蓮塘。露盤對倚金莖小，水鏡雙尋玉井凉。同樣著花仍並蒂，異篷結子不分房。會須問字求玄草，接武華風到後堂。
酬陳中書楊侯家賞瑞蓮  其二 釋居簡 
傾城傾國儷侯王，千載餘芳託藕塘。紅入雙葩相艷冶，綠摇萬柄覺凄凉。側承初日聯風袂，並挹殘蟾酌露房。花下詩人長不老，岧嶤直禁玉爲堂。
少陵畫像 釋居簡 
我思浣花翁，夢繞浣花水。有竹一頃餘，杜鵑暮春至。開元天寶間，九州暗風塵。新詩一洗滌，天地皆清明。槐葉一杯春，思君欲走致。悠然憂國心，天地相終始。
賈長江畫像 釋居簡  长江
苦吟京華春，韓門得歸鄉。但知空啞羊，未暇識龍象。逢人問梓州，策蹇來長江。長江蛟龍怒，濤瀾相舂撞。公來一彈壓，熨帖平如鏡。新吟若爲容，萬古秋濤瑩。
送宇文尚書宣撫荆湘 釋居簡 
偉哉不世才，要爲天下奇。一鶚不待薦，自受虛皇知。力精運甓處，心切聞雞時。去年鎮南徐，前年來合淝。至今軍與民，念之如母慈。肖象繫遺愛，豈特甘棠思。便合登巖廊，虛襟待疇咨。春風玉筍班，夜光增陸離。荆楚天一方，有生懷保綏。不向繁劇地，何以觀設施。明明九重意，大任端自茲。諸儒浪誇詫，自許傅與伊。重內不重外，圖安不圖危。一旦大典章，瞢然如亂絲。始悟少更歷，雖悔將安追。有商六百年，不待試者誰。版築與割烹，中有輔相資。後世伊傅流，紛紛何多爲。公乎風塵際，卓犖起一夔。軒昂氣如虹，霹靂手欲龜。永懷更一行，策勳早言歸。坐理天下事，迎刃而解之。
山中像 釋居簡 
之子瘦策湘竹枝，冩我委羽春耕時。鞭索在手橫谿湄，看牛飲溪特子隨。開窗卷簾驚見之，有二文殊還自疑。鏡中瘦影絲髮無，參差又如飲谿牛。觜連觜，蹄踏蹄。恍然因我得見伊，不知見者端爲誰。
丁丑除夕 釋居簡 
結局又開端，更初數到殘。小須新過割，却問舊平安。事事從頭起，悠悠倒指看。六千三萬日，逐日度何難。
松谿 釋居簡 
翠蓋童童勝碧油，老根絡石漱谿流。秋池兩部吾無取，留得江聲在屋頭。
正月初六觀燈 釋居簡 
山歛吳雲暝幾層，卷簾都上內前燈。朔蓂六葉初弦月，猶作朝天淡掃痕。
挽同衣  其一 釋居簡 
有地皆堪隠，云胡獨指西。劫燒翻濁焰，剎說聽新題。春薺挑蘋渚，秋荷綴稻畦。覺天無落月，耿耿印苕溪。
挽同衣  其二 釋居簡 
印佩三周法，蓮栽十丈花。源尋南岳正，路革化城差。靜與月分座，閑如雲住家。不知百世后，誰索紫金車。
登齊雲樓 釋居簡 
雲與簷楹面面齊，脚頭高處覺雲低。水圍萬雉半煙雨，天徹四垂漫畛畦。冉冉無心猶可拊，堂堂有路亦堪梯。若非夢澤胸中小，空倚闌干到日西。
孤山路 釋居簡 
截水開平地，浮天界碧空。有雲分越鏡，無柳似吳虹。菱棹闌干外，荷花鑑影中。斷橋吟不盡，行過御溝東。
四月初八 釋居簡 
只麽隨流去，如何慶佛生。飄零嗟劫濁，湔洗俟河清。託諷知無益，讒諛又不情。韶陽奉塵剎，不薦一杯羹。
續懶菴生前索挽章 釋居簡 
死向生前辦，銘留去後思。穴疑龍井迥，隣傍鳥窠移。殉有登山屐，傳無跨竈兒。它年三尺劍，誰挂碧松枝。
書智遷抵觸圖 釋居簡 
力敵難教死鬭心，墨輕毫淡柳陰陰。莫將抵觸迂奇思，只冩洪川扣角吟。
孤山前舉溺死者 釋居簡 
柳色經秋草葑湖，菱荷彫盡到菰蒲。誰將處士孤山路，幻出天台九想圖。
酬韓澗泉 釋居簡 
鄉來風騷壇，作者肩相摩。遂使宋嘉定，不數唐元和。磵泉一官冷，門館雀可羅。管中既微露，屢倒名勝戈。自笑不入時，獨對兒女哦。錦瑟豈不好，弗好如之何。豈特弗好耳，平地千丈波。泠泠玉藕船，豈曾翻釣蓑。歸與造物游，坐受醉尉訶。雲月相獻酬，泉石供婆娑。幽芳時自妍，幽鳥時自歌。遺補南磵書，樂勝東山阿。懷哉東華門，白玉鳴朝珂。忸怩避讒謟，趑趄虞轗軻。聊將須臾忍，付與兩鬢皤。聽君閑適篇，所得誰最多。持此壽閑適，金蟇空坡陁。思君令人瘦，水遠山峩峩。寄聲謝鴻鵠，爲把青銅磨。莫嫌俗眼白，且惜朱顔酡。
吳吾何待制遣四鶴入山 釋居簡 
竹扉無人敲，掩關長夕曛。一饑苦難療，三篾收奇勳。鼎來四胎仙，縞袂垂玄帉。其一行且却，隠若避世紛。其一擬前邁，步武閑如雲。唳者又其次，畫然戛天垠。季氏響相答，和樂方誾誾。昂然青田英，暫爾北磵濆。鸞鵠倘可侶，雞鶩端不群。乘軒初何心，在陰當有聞。日飲澗底淥，時啄岩根芸。華表懷故都，蕙帳悲移文。仙凡豈異轍，風月當平分。主人爾同調，與俗相蕕薰。浪迹傃富貴，永懷酣典墳。衡連老蒼官，從合抱節君。遣爾尋考槃，亦足張吾軍。人方斧槁梧，對此齒沒齦。駸駸恐爾及，惴惴令人慬。胸中小天地，籠中何足云。
陳卿座上得貴字 釋居簡 
後來如積薪，在前類揚粃。群飛刺天去，尋墜九地底。扶摇轉羊角，力盡固應爾。趙孟能賤之，何取趙孟貴。譬夫春方妍，處處耀桃李。冶容倚皓態，厥類叵勝紀。一時顔色鮮，永永曷足恃。要當見平生，姑待灝商至。楩楠大蔽牛，支厦棟梁器。春風不知喜，秋風不知畏。炎炎金石流，凜凜復墮指。四時有常守，坐看造物戲。用大古所難，肯顧萬牛廢。懷哉楚令尹，落落差可擬。彈冠既三仕，解冠輒三已。豈弗曰代耕，豈弗曰行志。終將奚以爲，了弗事慍喜。一笑付倘來，道在百不理。特操固超絕，小智謾嗟異。區區榮辱際，判然遂成二。炙手苟可熱，駢首爭附麗。欣戚變妻孥，况復論州里。悠哉經濟才，未始挂牙齒。不獨不過口，未必不掩鼻。惡此而逃之，政恐不免耳。弗爲天下先，聞諸老聃氏。徐行後長者，孟氏亦若是。聃也未暇學，學孟顧不韙。唐虞已千古，執中揆諸理。問之果何事，孝悌而已矣。
黄龍洞前遇倪文昌賦苕之清 釋居簡 
止止天連碧，沉沉鏡不磨。淵源端有自，潢潦儘從他。清可臨流賦，渾貽濯足歌。中津誰擊楫，後進自盈科。亦有西馳者，其如北注何。還元雖一味，到了不同波。至潔清嚴瀨，孤忠歎汨羅。勺貪懲俗下，汲釀樂天和。洗耳成輕去，乘槎倘重過。咸池昇曉日，何必挽天河。
苕溪晚歸 釋居簡 
輕羅熨帖展谿湄，濺沫飛濤頃刻移。蓮子焦時紅蓼紫，采菱船小不禁吹。
酬趙天樂 釋居簡 
桂爲詩人馥，隣喧羯鼓催。秋窗無喚起，海石借飛來。眼老因山碧，襟疎並水開。何妨不解飲，對客淺持盃。
化周大孺人長明燈 釋居簡 
古佛舒光照夜遥，微明欲灺倩誰挑。福田中有光明藏，試遣周郎問小喬。
吹香 釋居簡 
寒壓痕雲凍不消，華風醖藉不鳴條。瘦枝褪煖無多韻，亦有鮮明玉色潮。
芙蓉 釋居簡 
谿痕寒不肥，岸容晚益退。其誰憐婆娑，明霞剪零碎。爛爛飽泠露，酣酣俯清瀨。宛然古銅碧，嫣然靘粧對。又若翠袖薄，瘦立煙渚外。西風僅如許，晚節尚可待。遂拜拒霜號，不受斷腸浼。亦豈無老成，試請推行輩。桂騰小山馥，菊耀東籬采。裳襯芰荷衣，服稱陸離佩。芳芷雅相鄉，宿莽安敢背。花城隔仙凡，俗說信茫昧。獨有離騷經，名氏得先載。
從聞從思沐髮 釋居簡 
絕頂叢林茂林葉，蟣虱象龍爭迅捷。湯沐風晞曝煖簷，藪剔原搜會秋獵。齒豁明瑶水爲扈，編密青琅陸爲罟。圍潰猶思勇負嵎，匪麈匪麕非虎兕。小生束髮能操觚，亦有武備當前驅。但知疎散非長計，不知遠岫雲如髻。
黄茶 釋居簡 
官焙曾看白玉花，不知黄玉在山茶。淺欺羅柳香仍烈，輕壓荼蘼浄弗瑕。著露未晞纔半萼，倚曛欲透忽全葩。月團已屬盧仝賦，別調何妨記物華。
慧日致爽軒 釋居簡 
襟懷浄無塵，太山巖巖秋。心聲響虛籟，何俟西山幽。悠然一段清，可就不可致。苟非可人就，未必蒙倒屣。吾家短髯翁，吳霜詫新茁。因依眉睫間，凜凜可濯熱。鈎簾事晚眺，層翠出林杪。一笑自點頭，萬象同颼飀。
福山渡 釋居簡 
鯨浪粘雲白，狼山隔岸青。鳶來方跕跕，鴻去忽冥冥。欲濟江程險，先祈海若靈。賈胡相習俗，拋擲有殘經。
樹經火而殞今復榮茂 釋居簡 
無藥醫雙樹，扳枝忽再春。不隨人換世，曾見寺歸真。雨露雖全節，風霜只半身。榮枯相倚伏，東海復揚塵。
雪窗 釋居簡 
小似剡溪船，方方斗底安。綠疏雲母透，青瑣水晶寒。蟾影從低入，蠅頭得細看。人皆苦炎熱，一點不相干。
姜貧樂青龍征商 釋居簡 
月冷孤山幌，潮翻滬瀆春。關譏今不古，課最食常貧。北鴈雲難駐，南枝雪又新。莫教詩滿篋，忘却寄來頻。
張主簿葵菴 釋居簡 
寸金尺地長安土，不種其他只種葵。葵倚太陽知向背，土於生物薦華滋。睡醒簷影三竿早，歌徹花陰幾綫遲。欲勸飛光一杯酒，要看側盞繞芳枝。
有虎 釋居簡 
悠悠天壤間，務各得其所。獸蹄交鳥蹟，堯憂填肺腑。偉哉神禹功，明德邁前古。九疇既定位，萬生斯按堵。奔馳服牛馬，飛潜適鱗羽。虎豹嗜殘暴，山林託深阻。云胡不奠居，出輒嘯當路。昨來東家嫗，云汝三瞰戶。西隣競相告，豐豕婁攘取。行葦既踐履，生理靡繁橆。田野日搔動，老羸困病窶。遂使扊扅歌，不待黄昏𢾅。唐虞全盛時，四凶怒如汝。赫然雷霆奮，四罪同一舉。彼無罪汝意，汝特犯其怒。商監猶未遠，與汝凶孰愈。蝮遭愚溪宥，鰐避昌黎去。大信及豚魚，二子吾所與。彼暴化爲仁，汝仁亦其伍。猶來仁暴心，不隔毫髮許。度河速遷徙，負嵎毋跋扈。况今屬多事，誅求猛於汝。兩雄不俱立，孤蹤曷足怙。勿謂三家市，智勇未易數。智者有餘怒，勇者有餘賈。排雲呌閶闔，長歌捎林莽。四聰若旁達，百揆必鼓舞。毒機發必中，萬悔竟何補。丁寧不汝欺，盍亦聽吾語。苟如不我聽，是不聽堯禹。
宥蟻 釋居簡 
窮山忍調饑，小窗玄豹蹲。百行無一羶，爾類曷所聞。倏忽來往頻，蠢蠕爭奪繁。報王張義氣，賈勇如虎賁。鼓行有行伍，回旋呼弟昆。陁然方解嚴，滃然新分屯。長蛇偶成勢，偃月非無轅。咂膚甚蟣虱，足駃不可捫。上我古生臺，隙我新垝垣。綴我玄兔穎，飲我陶泓渾。或循伽梨圈，從朝不知昏。小彈復就地，詎忍傷其元。屢掃復屢集，再馳仍再奔。咄哉誦箒兒，輕儇真少恩。不復事掃除，直欲加燖燔。斥兒旋呼蟻，請試爲蟻論。好生乃大德，略聽吾吻吻。爾宮大槐國，附庸檀蘿根。南柯在其左，東廂曾偃藩。休云城郭卑，中有侯王尊。蜩甲貢庭實，蟲臂供盤飧。犒享日厭餘，糗粻時有存。可以燕族屬，可以蕃子孫。悠哉天地間，曉然愚智分。鵬則摶扶摇，鷃則止棘樊。蟭螟固微茫，觸蠻方并吞。巨細俱逍遥，彼此適晏溫。老我不足慕，負爾猶忍言。爾留固不惡，誦箒真爾冤。去去別處去，我砌休重扳。
蝗去 釋居簡 
人言蝗有知，我謂蝗無知。使其果有知，不出昌明時。傍睨聽我言，飲笑輒見嗤。問之何因爾，却立雙顰眉。甚矣戇且愚，抑非狂則癡。諒不閲圖史，又弗聞書詩。不知朝廷尊，但習山林卑。耕稼徒勤勞，理亂慵考稽。嗟子昧理道，使我繁言辭。伊昔貞觀中，民生皆熙熙。呻吟化謳歌，文教漸戎夷。行旅弗齎糧，道路無拾遺。外則方與虎，內則傅與伊。腹心頗勝任，股肱良倚毘。四海同車書，九重垂裳衣。虞夏相較量，毫髮無參差。善乎魏鄭公，惜哉封德彜。當此全盛際，蝗起夫何爲。初傳滿郡國，遄復侵京畿。民瘼副所求，丙夜長懷思。未旦坐以待，罪己勇不疑。奮然事吞噬，厥類舉族移。上帝斯下臨，捷於聲響隨。良苗曾勿傷，凶歲稔不饑。太倉皆充盈，老瓦相淋漓。開元天寶間，燮理頗失宜。蟲橫加暴殘，田穉難支持。號令速且嚴，捕逐期毋遺。氓力日困斃，彼類尤蕃滋。不能格天心，徒欲徇己私。設或遇水旱，人力惡乎施。世變日益下，湯德常巍巍。盍廣成湯心，以爲百世師。上自天子聖，下逮兆庶微。德合倘可行，力勝勿自欺。可以弭災異，可以延貞祺。我固肅聽瑩，拳拳其敢辭。再拜嘉昌言，大明燭冥迷。仲夏月既望，我適田中歸。趯趯五六輩，出入荒芃茨。見之輒怵惕，滂然揮涕洟。小復相與言，胡爲乎來茲。倘爾因我來，伴我食蕨薇。毋使我稼傷，勿令秋庾虧。俾其豐粢盛，餘則糝藿葵。謹勿鳩爾類，謹勿增我悲。爾衆易暴寡，我瘠難再肥。一善倘可穰，衆戾幸見歸。天乎弗遐弃，雖死甘如飴。蝗方蔽天來，容與天雲垂。悠哉翔而集，果適他山飛。曩聞斯行諸，今者親見之。便當如負暄，排雲呌天扉。庶幾持一得，或可贊萬幾。宣示蒭蕘言，下付百職司。上宰天下平，連帥閫外威。郡國其頒行，風俗端可移。勿謂此道迂，試以誠至推。推此及四海，貞觀何遠而。當法太宗是，毋遂姚崇非。
送陳紫薇分韻得壽字 釋居簡 
皇極建五福，筮得一曰壽。人間最殊特，何者出其右。持以奉君子，數量未易究。樂哉仁者靜，克享本天授。况復湖海豪，不在曹劉後。良玉市有賈，韞匵敢輕售。用大古所難，跼縮萬牛脰。巨鏞當簨簴，欲振待洪扣。乘槎到叢霄，下士逮圭竇。藥物固滿簋，驥子亦盈廐。弦歌美遥夜，圖史樂清晝。養高知道腴，思苦坐吟瘦。淫蛙不停響，老鳳合伸咮。想當吟酣時，俗駕不得簉。廣居與正位，自有不須僦。一篇薦蔬筍，三舍避衮繡。桂玉破官舍，芝蘭茁瑶甃。莫訝分符速，正恐傳衣驟。歸來黄金甌，名氏得先覆。看鏡了心期，一笑丹砂就。
陳紫薇知宛陵出關三日復召歸  其一 釋居簡 
竹分宛陵去，環賜北關歸。出晝只三日，排雲趨九扉。春風隨意好，卿月上天飛。想見高寒處，朣朣並紫微。
陳紫薇知宛陵出關三日復召歸  其二 釋居簡 
籠鎖新鶑囀，簾容舊燕歸。禁林仍下榻，畫戟漫開扉。虛與谷相應，淡如雲自飛。升沈知雅量，喜慍不幾微。
西菴惠海棠 釋居簡 
妃子驚回午枕時，別無名品略因依。效顰已笑林禽粉，諧俗偏嫌謝豹緋。碧酒暈朱猶未褪，丹肌痕露欲全晞。同盟更有紅千葉，細剪垂絲緯錦機。
送葉桐軒赴永嘉上幕兼簡劉使君  其一 釋居簡 
清才出故家，幕府在東嘉。吟熟蕃池草，潮回富石花。霜垂低樹實，珠滴小槽霞。更勺龍翔碧，晴窗試麥畬。
送葉桐軒赴永嘉上幕兼簡劉使君  其二 釋居簡 
鴈宕雨初收，遲將部曲留。佳山如好友，遠仕當清游。憶與白鷗侶，曾盟賢郡侯。依劉可無地，莫倚仲宣樓。
青龍張賢良四高堂 釋居簡 
肯續高人傳，能分鼎足無。煩君添一箇，爲我壯全吳。正學非謀士，清吟豈釣徒。須知而祖意，斷不在蓴鱸。
柔桑 釋居簡 
羽葆欹牆綠未摇，春風易放麯塵消。天教葉葉關機軸，不與群芳一樣彫。
攬鏡 釋居簡 
新茁吳霜剪不零，臨鸞羞澀對星星。天生兩眼人嫌白，只有青銅照得青。
薛子舒半鏡 釋居簡 
饑蟇緣雲吞嬋娟，徑圓千里虧一邊。何年吹缺墮九地，更復幾時飛上天。不悟素爲明所誤，削地更無開拓處。遂使騎鯨汗漫歸，擬斫婆娑鏡中樹。又疑白玉樓居大手筆，喝得倒行輪半仄。至今弗作玻璃聲，猶自錚錚作金石。不然十連酬賈難，怒髮凜凜衝其冠。歸來寒芒耿夜闌，亭亭小試龍文看。半規朣朣儘分曉，團團如漆知多少。是中觀德又觀空，缺處何曾礙圓照。
立夏 釋居簡 
弦改南薰曲自調，縈回小篆水沉消。葉舟自打窗前過，只有楊花度小橋。
悼趙紫芝 釋居簡 
不解俯華簪，峩峩獨苦心。反騷嫌少作，番襪動新吟。折玉蘭風急，摧金菊雨霪。中年兒女泪，消得幾沾衿。
楊梅 釋居簡 
枝繁疑墜地，煙暝欲燉空。止渴差相似，和羹却不同。每嗟龍井白，易變鶴頭紅。好在文園令，冰盤對晚風。
千葉梔子花 釋居簡 
雖與餘香別，何曾別樣開。一花分六出，千葉是重臺。玉潔渾無玷，金黄謾奪胎。尋思天下白，只合友江梅。
盤隠陸別駕樓居  其一 釋居簡 
別浦潮生玉一痕，倚闌目送渡江雲。寶蓮秀色連秦望，商略風煙到十分。
盤隠陸別駕樓居  其二 釋居簡 
隔江便是越州山，無雨無晴儘好看。不妬卧樓高百尺，妬它終日倚闌干。
頤齋 釋居簡 
有生分貴足，足患不自知。知貴得所止，不止盈益虧。盤磵隠淪友，圖史森孫枝。閑適壽且康，不止將奚爲。卜築脩竹間，養正是用宜。惟其得所養，自樂頤之時。初筮得上九，頤道皆備之。靜默戰紛華，燕晦觀群蜚。對月喜秋霽，問柳知春歸。鳴鶴聞夜弦，振鷺驚晝棋。池寬縱魚樂，機忘悟鷗疑。幽草時自妍，歌鳥時自闚。釣則鈎可直，藝則芳可移。酒酣卧花底，不知吾爲誰。起來飛羽觴，萬化同熙熙。藥圃雨新霽，徐步觀耘耔。眉津雙解顰，心淵平弗欹。酡顔渥且丹，老鬢秋不萎。從它自逐逐，舍蔡觀朵頤。
贈冩竹葉生 釋居簡 
三年一楮成，九年一弓就。雖刮造化骨，總落造化後。葉生翻襪法，二者竟何有。因依霜節勁，繾綣虛心厚。細意幻扶疎，與俗洗棼垢。慨慷縱一醉，頃刻便千畝。不知盤礴時，更有全牛否。忍貧不謀富，捉衿見兩肘。千愁憐竹瘦，百屋嫌銅臭。雖無種秫田，亦有吸川口。
可廬 釋居簡 
傍水依山便託栖，百年心事老茆茨。恰如彭澤歸來後，柳色遮門菊繞籬。
苕谿行 釋居簡 
清苕可鏡亦可漁，風煙佳處畫不如。無錢買田傍城闕，擬僦谿叟西隣居。得魚換得菰蒲米，菰煮作糜飽則已。寧能負腹不負人，以腹負人不若死。富春殘火猶堪稼，上時容易艱難下。在山遠志山可移，小草還復令人譏。菱歌慣濤瀾，樵聲出林疃。蘋風爲誰好，璧月待秋滿。延月入懷輸懇款，好風未必無人管。筆床茶竈散人家，何須去乘牛斗槎。
九日登蓮峰得二石一石如魚而尾赤名之曰頳尾一石有眼口鼻名之曰山鬼  其一 釋居簡 
青巉俯碧潯，潜伏翠層深。雨蝕蓮峯碧，嵐昏鷲嶺陰。朵雲生燕寢，片玉下岑崟。可拊仍堪擊，依稀一寸心。
九日登蓮峰得二石一石如魚而尾赤名之曰頳尾一石有眼口鼻名之曰山鬼  其二 釋居簡 
怪狀出岩扃，山精死弗靈。文如雲子白，質带土花青。雨信莓苔濕，蝸涎竅穴腥。九歌如可些，爲爾續騷經。
酬毓齋李尚書 釋居簡 
惜閑如惜金，不趲雪侵簪。步向青冥却，交容野逸尋。禪深排默照，句熟動酣吟。得趣忘弦索，無聲自賞音。
寄鄉州憲使曹國博 釋居簡 
雁宕秀色連脩眉，胸中豈止雁宕奇。展旗卓筆在懷袖，文事武備皆稱之。劍南江山梓最勝，彈壓江山須逸興。國子先生繡斧光，一道風煙入評品。頗聞邊警喧蜂蠆，談笑從容起凋瘵。勿謂生平少作詩，古錦可容空載歸。
酬楊左司 釋居簡 
蜜花小春操，自笑雪萼遲。中有千斛香，半點不自私。逮茲良月半，著得鮮風吹。吹作群卉先，以慶此段奇。悠然一臨風，粲然一解頤。孤芳爾何事，要結斯人知。紫荷鄉來橐，綵庭親付衣。今茲玉筍班，默贊元化機。不知春幾何，但見物自怡。藹藹蒸粹和，蕩蕩生華滋。問之何因爾，有以潤色之。善頌繼善禱，試聽輿人辭。亦既多壽祉，頌禱夫奚爲。盍觀輿人心，以尉輿人思。
逆風行 釋居簡 
大塊噫氣一氣同，條達萬彙參化工。不教扶摇轉羊角，五日一吹零雨濛。喚醒枯槁皆蒙茸，假借秋鬢回春容。後來見說蘭臺宮，君臣相與論雌雄。至今雌雄無辨白，幾回擬問蘭臺客。便從平地欲泠然，結口土囊呼不得。坐使六月七月背汗揮老農，燥土滴作蘭塘融。赫赫炎炎濯無處，積威蓄銳盡數施玄冬。一葉東來順流水，怒號不肯吹船尾。轉船又復投西去，蓬蓬依舊從東起。試從逆境求諸己，可容不拜飛廉賜。謹勿顛狂蹈前轍，長不鳴條伴華月。
拜真歇了菩薩塔 釋居簡 
只作深雲土一抔，象龍螻蟻弗同謀。鬰金薰陸不足道，行潦潢污端可羞。豈特龍翔開壯麗，也曾雁宕見賡酬。人言合瘞凌霄頂，我謂凌霄在下頭。
蔡京葬處女冠居之 釋居簡 
觀裏黄蜂晚退衙，觀前桃著小春花。更無尋訪麻姑處，零落風煙似蔡家。
謝樓別駕 釋居簡 
日者鵷鴻序，年來月旦評。芳騰新令問，絕似老先生。特立風塵表，全消鄙吝萌。步何妨展驥，樂豈俟專城。書卷終長策，雲窗尚短檠。不知身富貴，猶遣筆耘耕。大雅連城重，籝金一羽輕。無弦皆古意，比竹謾新聲。玉骨難教俗，金莖只得清。試論簪履舊，細細勺高情。
謝人惠鬬綵袱 釋居簡 
碎紅零綠盡其宜，駢儷收成一段奇。曲砌鱗鱗尤縝密，方聯翼翼自參差。大成富有諸家善，小數窮如集句詩。蜀錦吳綾重表出，阿蠻針線策勳時。
李燕公生華亭尉廳舊有相公閣可齋洪少府於廢址更爲夢燕堂用玉燕入懷事永嘉趙清曠索同賦 釋居簡 
適華胥氏問津來，祥兆其先必有開。偶爾入懷真是玉，及乎同夢却非梅。曰蘭倘可名千古，指李何妨又一回。未問讀書堂上客，斲輪堂下亦英才。
瑞香兩首  其一 釋居簡 
舊從康俗老千峯，紫綺裁葩藐萬紅。一與宮花分次敘，至今羞殺錦熏籠。
瑞香兩首  其二 釋居簡 
低欠闌干護綠雲，紫苞寒褪暖敷英。服膺不下南枝拜，應使餘香誤得名。
隙月 釋居簡 
側飛蟾影入簷低，鵲倦烏慵尚繞枝。燈灺小窗簾不卷，定回凍合玉樓時。
內相洪容齋名諸孫華亭少府曰可齋 釋居簡 
濫觴學滄溟，弗至吾弗已。九仞規成功，弗成吾弗止。方其未至時，傍睨豈知此。及其既成後，豈暇顧傍睨。或云山既高，我則揆諸理。或云海未深，我則反諸己。所立固先定，所詣孰能尼。刻瓜大如斗，淺諾復輕唯。甚者反自畫，不則中道弛。傲然曰山海，不了可齋耻。可齋何人斯，故家振番水。束髮讀父書，介特固若是。幼蒙玉堂印，壯授盤洲記。至於自肯時，不見兩君子。黄河可爲带，太山可如礪。悠然君子心，無同亦無異。
酬秋塘古詩之惠 釋居簡 
鄉來小朵煙蒼蒼，烏紗瘦策尋初凉。囊封借月留雲章，朗吟響答山琅琅。寥寥十載遥相望，尺書不得鴻鴈將。朅來屢分讀書床，殘編斷柬雜朱黄。梅花楮帳芙蓉裳，書傳騰馥掩衆芳。前日破雨破竹窗，勃窣倒屣成踉蹌。寒暄一語不暇吐，望之巋然魯靈光。郊寒豈復療島瘦，齊大叵堪容楚狂。亭亭雪茸未下榻，采采霜薺先盈筐。長歌爛爛古錦段，十詩亹亹秋圃場。離騷大雅得祖述，夜光明月相抵當。不貽它人乃見及，三嚥十襲藏緘箱。藿葵䫲頷欠瓊玖，誰羹甘露醫滄浪。車輪裹蒲碾雲漢，爲我舉手瓢天漿。
南山阻雪  其一 釋居簡  西湖
裂竹聲乾攪夜林，寬裁玉楮漫重衾。遥知凹凸先平滿，未暇崎嶇探淺深。凍折衣稜須煖熨，明穿簷隙怕寒侵。西湖凍合方連底，獨釣無人傍湧金。
南山阻雪  其二 釋居簡 
密密疎疎忽滿林，小齋冷直欠綾衾。旋疑蟾轂行春曉，細看蠅頭到夜深。已有四郊三白瑞，更無一點軟紅侵。庭除層砌皆明潔，長笑當時側布金。
送魏郎中出守潮陽 釋居簡 
臨邛犢鼻裩，環堵長蕭然。千金賤賣賦，忍爲俗子妍。安知有名勝，文采明相鮮。環堵不相下，危行仍危言。自有萬間屋，未暇著一椽。屹立鵷鷺行，飛作蓬萊仙。鮮爲目前計，闊著胸中天。千騎潮陽州，旌旆行翩翩。身居風化首，鞭著循良先。鰐魚碧潭底，瘴海光風前。物既不疵癘，俗亦知變遷。問之何因爾，儀刑邦伯賢。我恐席未煖，十行來日邊。哂乃韓退之，袁州小回旋。當如黄丞相，登庸由潁川。
李夔州挽章  其一 釋居簡 
防拓西南重，皇華賦詠優。忍將憂國泪，來作聽猿愁。瘴掃烏蠻俗，吟殘白帝秋。脩名磨不得，三峽自東流。
李夔州挽章  其二 釋居簡 
儉素律豪奢，攻浮復填華。竹枝謠五袴，棠影懋三巴。硤雨催吟翰，江春釀醉霞。不知舒嘯地，誰此岸烏紗。
謝高秘書雪蕈 釋居簡 
瘦雲臞雪漱霜漪，煙火無功合茹芝。囊錦若編群玉府，樹雞吟續晚唐詩。